Edukacija "Apie lietuvių liaudies dainas, instrumentus ir žaidimus"

Užsiėmimų metu moksleiviai sužinos apie lietuvių liaudies instrumentus, galės juos išbandyti. Išgirs legendų ir pasakojimų apie instrumentų gamybą - kam jie skirti, kaip buvo senovėje muzikuojama. Išmoks gražių senųjų lietuvių liaudies dainų, aptarsime jų tematiką, simboliką, pabandysime dainuoti išskirtines aukštaitiškas sutartines, sužaisime keletą senųjų žaidimų, aptarsime kada ir kokius žaisdavo, kokiomis progomis. Užsiėmimo metu bus ugdomas kultūrinis dalyvių sąmoningumas, pagarba savo kraštui, jo tradicijoms, folklorui.


Grožio paslaptys pagal Kiprą Petrauską 9-12 išvažiuojamoji Kauno m. ir Kauno raj.

Tarpukario reklama skelbia: „Dėl to, kad Tavo veido oda pametė pirmykštę spalvą – neverta ašaroti. Nevilkindama įsigyk tualetinį Beraro „Kipro Petrausko“ muilą ir vėl turėsi švelnią sveiką odą.“ Tarpukario Lietuvoje grožis buvo puoselėjamas K. Petrausko vardiniu muilu. Kviečiame pasigaminti šio muilo repliką su dėžute. Gamindami kvapnų muilą, susipažinsite su Kipro Petrausko asmenybe, jo kūrybine veikla ir pomėgiais, išgirsite, kokiomis aplinkybėmis atsirado ir išpopuliarėjo Kipro Petrausko vardinis muilas. Taip pat apžvelgsime tarpukario reklamą ir to meto grožio idealus. Užsiėmimas bus įdomus visiems! Užsiėmimas gali būti pritaikytas mokiniams su judėjimo negalia - esant tokiam poreikiui prašome apie tai informuoti užsakymo metu.
Paslauga teikiama Kauno mieste ir rajone. Minimalus užsiėmime dalyvaujančių mokinių skaičius - 18.

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Varėnos r. Liškiavos daugiafunkcis centras

Programos tikslas: Naudojant netradicinio ugdymo metodus bei įjungiant dalyvius į praktinį kiaušinių marginimo vašku užsiėmimą, suteikti/praplėsti vaikams žinių bei praktinių įgūdžių apie margučių marginimą, reikšmę ir tradicijas.
Po trumpo vadovės bei edukacijos pristatymo, diskusijos forma išsiaiškinama, ką vaikai žino apie margučius, jų marginimą, spalvos, rašto reikšmę. Žinios papildomos naujais faktais bei nauja medžiaga. Tam naudojamas kompiuteris, projektorius, dalinamoji medžiaga. Nuo teorinės dalies keliaujama prie praktikos. Pasirinkę raštus, vaikai margina kiaušinius vašku, dažo juos įvairių spalvų dažuose.  Taip vaikai nusimargina po 3 margučius, kuriuos gali parsivežti į namus. Baigiantis edukacijai, dalyviai susėda  aptarimui - refleksijai.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Edukuokimės muziejuje išmaniai! Derindami tradicijas ir modernumą siūlome naują edukacinę programą. Kaip viskas vyksta? Moksleiviai, lankydami memorialinį Jono Mačiulio-Maironio butą, išklauso trumpo ir įdomaus edukatorės pasakojimo apie svarbiausias poeto gyvenimo detales, savarankiškai apžiūri Maironio biografijos ir kūrybos ekspoziciją. Pasisėmę žinių ar atgaivinę jau turimas, keliauja į edukacinę klasę pasitikrinti, kaip išmano Maironį. Moksleiviai kviečiami dalyvauti viktorinoje, kupinoje skirtingo tipo (vaizdiniai, garsiniai, taip / ne, su pasirinkimo variantais...) ir sudėtingumo klausimų. Edukacija vyksta naudojant išmaniąsias technologijas: klausimai pateikiami išmaniojoje lentoje, o atsakymai pildomi planšetėse – kiekvienas moksleivis gauna po planšetę, tad galima stebėti individualius pasiekimus, o, moksleiviams pageidaujant, viktorinoje galima dalyvauti komandomis. Išmokti kažko naujo ar įtvirtinti sukauptas žinias dar niekada nebuvo taip smagu ir išmanu!

Paslauga teikiama tik kultūros ar meno įstaigoje


Kviečiame 8-9 klasių mokinius sudalyvauti netradicinėje edukacijoje unikaliame gynybinės architektūros pastate -Vilniaus gynybinės sienos Bastėjoje ir sužaisti Protų mūšį požemiuose -smaigiai praleidžiant laiką, bet kartu ir sužinant naujų dalykų apie karybą ir mūsų krašto istoriją, bei įtvirtinant jau turimas žinias.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Kanto kodas – mintys šiuolaikiniam pasauliui

Klaipėdos miesto savivaldybės Imanuelio Kanto viešoji biblioteka

Pasinerkite į Kanto pasaulį, kur filosofija tampa nuotykiu! Šioje edukacinėje programoje tyrinėsime, kaip Imanuelis Kantas formavo moralės supratimą, išsiaiškinsime, kaip tai tinka mūsų laikams. Pradėsime nuo diskusijos apie filosofiją, kursime socialinius eksperimentus, užduosime filosofinius klausimus dirbtiniam intelektui, dalinsimės atradimais ir jausmais. Tai ne tik puiki proga pažinti filosofiją paprastai, bet ir smagiai praleisti laiką! Pasiruoškite iššūkiams ir naujiems atradimams su Kanto kodu!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


„Aplankyk Panevėžį su Ozobotu“ - tai inovatyvi edukacija, skirta supažindinti vaikus su Panevėžio miesto istoriniais ir kultūriniais objektais, iškiliais žmonėmis. Pristatymo metu dalyviai sužinos kuo miestas garsus ir ką jame galima aplankyti. Pristatoma per 20 objektų, kurie kuria miesto įvaizdį ir yra svarbi istorijos dalis. Interaktyvios veiklos metu, vaikai susipažins ir išmoks valdyti Ozobot robotuką. Ar norėtumėte su juo paklaidžioti po Panevėžio miestą? Tuomet ši edukacija skirta jums. Užsiėmimo metu vaikai su Ozobot robotuku keliaus po Panevėžio miesto žemėlapį, aplankant įžymias, lankytinas Aukštaitijos sostinės vietas. Susipažins su jų istorija, aptars kuo viena , ar kita vieta reikšminga Panevėžio miestui. Tai padaryti pavyks tik išmokus koduoti Ozobotą, kuris geba sekti linijas, atpažinti spalvas, parinkus tinkamą spalvų kodą galima valdyti roboto kryptis ir veiksmus. Išmokus valdyti robotą vaikai miesto žemėlapyje turės pasirinkti lankytinus objektus, susidaryti maršrutą. Teisingai užkoduotas robotas seks sudarytu keliu aplankant žymius miesto objektus. Dirbant porose vaikai ugdysis bendravimo ir bendradarbiavimo, programavimo įgūdžius, turtins žinias apie lankytiną miestą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


Siekdami vaikams padėti sulėtėti, prisijaukinti tylą ir supažindinti juos su beržu, kaip vienu iš gamtoje esančiu ir lengvai prieinamu ramybės terapeutu, parke esančiame beržynėlyje kviesime vaikus sustoti. Vaikų klasę edukatorius nuves į Radailių parke esantį beržynėlį, kur juos kvies prisėsti ant juodos ir baltos spalvos kėdžių, atitinkančių pagrindines beržo kamieno spalvas. Edukatorius informuos dalyvius apie kėdžių apačioje priklijuotus skirtingus klausimus, kurių atsakymai bus tarsi bilietas į patyriminį ir praktinį edukacijos etapą. Edukaciją sudaro 3 dalys: teorinė, patyriminė ir praktinė. Teorinės edukacijos dalyje vaikai supažindinami su beržo reikšme lietuvių mitologijoje, liaudies kūryboje ir medicinoje. Patyriminėje dalyje vaikai tyrinės fizines beržo savybes: kuo jis kvepia, kokį pojūtį sukelia būnant šalia, ragaus kokio skonio beržų pumpurų ir lapų arbata. Užrištomis akimis bandys atspėti iš 3 skirtingų medžių lapų arbatų (ąžuolo, liepos, beržo), kuri yra beržo lapų. Praktinėje dalyje iš beržo šakelės vaikai gamins sapnų gaudyklę ir ieškos lietuvių ir indėnų papročių panašumų, o jų išties esama. Lietuviai pagonybės laikais tikėjo, kad švelniai mušant beržo šakele, iš žmonių ar gyvūnų buvo varomas velnias. Aprišta raudona juostelė aplink stiebą ar šakelę irgi gelbėdavo nuo šios piktosios dvasios. Lopšeliai buvo daromi iš beržų medienos ir turėjo apsaugoti kūdikėlių tyrumą. Tuo tarpu vienas iš Amerikos indėnų apsauginių ritualų - sapnų gaudyklės gaminimas, kurios buvo labai reikšmingos vaikams, nes jas kabindavo prie vaiko lopšio, siekiant apsaugoti jį nuo blogų sapnų. Dviejų kultūrų sugretinimas ir parelių ieškojimas, lavins dalyvių kritinį mąstymą, o praktinė sapnų gaudyklės gamyba - kūrybiškumą. Edukaciją užbaigs apsilankymas pas triušiukus, alpakas ir oželius, kuriuos vaikai maitins ir glostys. Išsami pažintis su beržo medžiu, parko berželių ir gyvūnų terapija, padės formuoti vaikų kultūrinį sąmoningumą apie gamtoje vykstančius procesus.


Viešoji įstaiga "Marijampolės telekinas"

Paslaugos tikslas - ugdyti mokinių kūrybiškumą meninėmis bei inovatyviomis priemonėmis. Per kūrybą mokiniai išreikš savo mintis, jausmus ir idėjas. Mokiniai įsisavins istorines, kultūrines ar socialines žinias, dalinsis savo kūrybinėmis vizijomis. Bus lavinama vaikų vaizduotė, kūrybinis mąstymas. Pasitelkiant įtraukiantį turinį su Virtualios realybės akiniais, vaikai įsisavins pateikiamą informaciją, dėl to mokymosi bei pažinimo procesas taps gerokai efektyvesnis. Paslaugos forma – edukacinių video peržiūros VR akiniais ir edukacijos po jų (kūrybinė veikla, aptarimas, darbų paroda). Mokykloms bus siūlomi edukacijai pritaikyti užsienio šalių sukurti video Virtualioje realybėje. Interaktyvus edukacijos būdas suteiks motyvuojančią, įdomią bei įsimintiną mokymosi patirtį. VR technologijomis galima vizualizuoti net sudėtingus procesus, sukurti virtualią aplinką, peržengiančią fizines klasės ar auditorijos ribas. Tad įtraukiančios ir žaismingos aplinkos poveikis atvers visiškai naujas mokymosi galimybes. Video medžiaga su VR akiniais pasirenkama pagal vaikų amžių ir nuolat atnaujinama. Klodo Mone tapyba „Tiltas virš vandens lelijų tvenkinio“, Paulio Josepho Constantino Gabrielio paveikslas ,,Liepos mėnesį”, menininko Carlos A. Monteiro paroda, Andre Deraino paveikslas „Boats at Collioure“, fantastinė VR kelionė pagal Van Gogo „Žvaigždėtą naktį“ ir „Arlio kambarį“. VR 360 laipsnių peržiūros animacija suteiks vaikams stiprų įsigilinimo jausmą. Mokiniai turės galimybę susipažinti su menininkų darbais, gyvenimo istorijomis. Po edukacinių video peržiūrų, vyks kūrybiniai užsiėmimai su mokiniais. Jie pieš, konstruos, aptarinės peržiūrėtus kūrinius su klasės draugais. Dalyvavimas kūrybiniuose procesuose skatins jų vaizduotę ir kūrybinį mąstymą. Bus lavinami kognityviniai vaikų įgūdžiai. Edukacijos po peržiūrų skatins mokinių kūrybiškumą, supažindins juos su menu, jo kūrėjais. Vaikai pažins skirtingų šalių, kultūrų kūrėjus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Interaktyvus edukacinis spektaklis „Baltaragio malūnas“

Edukacijai pasirinktas Kazio Borutos kūrinys „Baltaragio malūnas“ suteikia
plačias žanrinės įvairovės teatre interpretacijas. Todėl moksleiviams
teatrinių žanrų kaleidoskopo intensyvumas neleis nuobodžiauti, o veiksmo
interaktyvumas, kai moksleiviams patiems teks imtis vaidmenų, sudarys
ne teorinį, o fizinį literatūros kūrinio pojūtį. Taip net patys atsainiausi ir
„kritiškiausiai“ nusiteikę moksleiviai iš teatro išsineš bent minimalų
supratimą apie romaną ir tuo pačiu žanrinę literatūros ir teatro įvairovę, o
galiausiai – elgesio viešoje vietoje patirtį. Projekte naudojamas žaidybinio
teatro metodas, kurį edukacinio projekto režisierius Gildas Aleksa išvystė
dirbdamas su jaunimu savo įkurtoje teatro asociacijoje „Teatronas“ ir su
vaikais bei paaugliais teatro mokyklėlėje „Mano teatras“. Žaidybinio teatro
metodo pagrindas – žaidimo taisyklės, t.y. užduodamos sąlygos,
aplinkybės ir priskiriami vaidmenys ar funkcijos. Tokio teatrinio žaidimo
tikslas yra ne estetinis kūrinys, o patyrimas, kurį įgyja visi dalyvaujantys –
tiek aktyviai įsitraukę, tiek pasyviai stebintys. Patyrimas čia unikalus –
kiekvieno skirtingas ir tuo pačiu visų bendras (ypač turint omenyje
klasėmis ateinančius moksleivius). Todėl toks teatras yra demokratiškas,
neprimetantis savo surastų teksto prasmių. Jis skatina publiką
susiorientuoti situacijoje, jai pačiai susivokti, kame dalyvauja ir ką stebi,
pačiai įvertinti, kokia nagrinėto kūrinio prasmė jai pačiai. Edukacijos metu
moksleiviai: Aktyviai dalyvaudami veiksme, susipažįsta su literatūros
kūrinio struktūra: siužetu, personažais, galimomis kūrinio interpretacijomis;
Mokosi analizuoti ir interpretuoti literatūrą, o stebėdami, kaip ji virsta
scenos menu, išsiaiškina skirtumus tarp pagrindinių dramaturgijos žanrų:
tragedijos, komedijos ir dramos; Susipažįsta su teatro sceninės raiškos
galimybėmis, jo sceniniais žanrais: realistiniu bei sąlygišku teatru, prieš
šimtą metų gyvavusiu „didingo aktoriaus“ teatru.


Edukacijos užsiėmimas „Elniai Lietuvos gamtoje ir Kernavės istorijoje“

Edukacijos tikslas - originalioje aplinkoje, taikant įtraukiančius, pažinimą, kūrybiškumą skatinančius būdus, originalią formą ir priemones, pasitelkiant skirtingas raiškos formas, įtraukiant mokinius į kiekvieną edukacijos veiklą, supažindinti mokinius su prijaukintais tauriaisiais elniais ir jų vaidmeniu gamtoje, istorijoje ir mene.
Pagrindinis šios edukacijos uždavinys - paskatinti vaikų meilę gamtai ir gyvūnams, skatinti jų empatiją, mokyti jausti, pažinti, gerbti gamtą ir istoriją, mokytis pastebėti, vertinti gamtos reiškinius.
Edukacijos metu mokiniai susipažįsta su istoriniu grūdų valymo padargu, patys valo avižas ir jomis iš rankų (per tvorą maitina elnius). Vėliau klausosi įtraukiančio pasakojimo apie tauriuosius elnius, apžiūri elnių ragų kolekciją, sužino apie ragų augimo ir kritimo ciklą. Edukacijos pabaigoje mokiniai dalyvauja diskusijoje, siūlo kūrybiškas idėjas, kaip panaudoti ragus buityje, mene, pramonėje.

Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Daugelis mūsų paukščius suvokiame skirtingai. Dažniausiai jais domimasi kaip gamtos dalimi supančia mūsų aplinką. Tačiau paukščiai kur kas labiau vyrauja mūsų šalies turtingoje kultūroje. Nuo seno susijusios įvairios šventės, apeigos, daug sukurta mitologinių pasakojimų, sutartinių, liaudies dainų. Edukacijoje „Paukščiai Lietuvos kultūroje“ susipažinsime ne tik su sutinkamais mūsų aplinkoje paukščiais ir juos mokėsime atpažinti iš išvaizdos, elgesio ar balsų, bet ir sužinosime, kurie paukščiai laikomi ateities pranašais, mistinėmis būtybėmis ar namų sargais. Mokiniai išgirs įdomius faktus apie paukščius. Pamokos metu stebėsime įtraukiančius filmuotus vaizdo reportažus iš paukščių gyvenimo. Moksleiviai susipažins su gandrais, kregždėmis, varnėnais, gulbėmis, čiurliais, zylėmis, pelėdomis. Mokiniai išgirs kaip muzikoje atskirais instrumentais imituojami įvairių paukščių (lakštingalos, putpelės, gegutės) balsai (šeštosios simfonijos fragmentas Liudvikas van Bethovenas). Išgirs dainų fragmentus apie juodąjį strazdą ir strazdą giesmininką „The Beatles“ (lietuviškai žinomi kaip Bitlai) ir Aistė Smilgevičiūtė. Mokiniai stebės kaip mokslininkai tyrinėja karvelius mokydami juos atskirti Pablo Pikaso ir Vincento van Gogo paveiklus. Analizuosime ar jiems pavyktų pažinti Mikalojaus Konstantino Čiurlionio paveiklus? Edukacija jungia tarpdisciplinius mokslus (gamta ir žmogus, biologija, dailė, muzika, matematika). Pamokas veda kvalifikuotas, pedagoginį ir gamtamokslinį išsilavinimą turintis edukatorius, Lietuvoje žinomas gamtininkas Gediminas Petkus. Gediminas 17 metų veda edukacijas, veda gamtinę ir kultūrinę laidą „Pradėk nuo savęs“, rašo straipsnius šalies portaluose. Turi didelę patirtį neformaliąjame švietime. Aplankykite www.pazinkpaukscius.lt svetainę. Mokytojai internetinėje svetainėje gali nemokamai naudotis metodine medžiaga - vaizdo reportažais ir kita naudinga informacija, kuri papildys ugdymo procesą.


Ateiviai! Kaip jie atrodo? Kur jie gali gyventi? Šios veikos metu mokiniai ieškos atsakymus į šiuos klausimus susipažįstant su mūsų saulės sistema, planetomis ir tyrinėjant planetų klimatą, geografiją ir kitas svarbias gyvenimo sąlygas. Vėliau pasitelkiant dailę, kaip meninės raiškos formą, ir remiantis išgirstais faktais pieš ateivius, kurs jų pasus ir juos pristatys.


Marijampolės krašto ir Prezidento Kazio Griniaus muziejus

Edukacinis užsiėmimas vyks ekspozicijos salėje. Mokiniai bus suskirstyti į 12 grupelių pagal tai, kurį mėnesį yra gimę. Visoms grupelėms duodama ta pati užduotis: trumpai apibūdinti, parašyti (keliais raktiniais žodžiais), kokį jie įsivaizduoja mėnesį, kurį gimė. Tuomet kiekviena grupelė turės pristatyti jiems skirtą mėnesį. Vėliau bus išdalinti iliustruoti eilėraščių ciklo „Mano mėnesiai“ tekstai, reprezentuojantys jų gimimo mėnesį. Kiekvienos grupelės atstovai turės atlikti jiems skirto V. Mykolaičio-Putino eilėraščio trumpą analizę, ją pristatyti (trumpai interpretuoti jiems skirtą eilėraštį), lyginti su savo įsivaizdavimu, pasidalinti savo įspūdžiais, ar eilėraštis atitinka jų susikurtą mėnesio paveikslą, raiškiai perskaityti tekstą.


Edukacinė programa. Dirbinių iš odos gamyba.

Užsiėmimo dalyviai susipažins su odos dirbinių istorija ir patys pasigamins gaminį – raktinę/raktų pakabuką, knygos skirtuką arba padėkliuką puodeliui (galimas individualus pasirinkimas). Daiktai gaminami iš odos atraižų, todėl išlaikomas tvarumo principas.


Kviečiame muziejų patirti kitaip – be ilgų kalbų ir šurmulio! Pažinkite save ir stiprinkite tarpusavio ryšius leisdamiesi į kelionės ir gamtos siužetais persmelktų XVI-XIX a. Vakarų Europos tapybos darbų tyrinėjimą. Keliautojo užrašai, kuriuos vesite – tai kiekvieno asmeninis žvilgsnis į tai, kaip mus veikia pakitusi aplinka. Ar pavyks rasti bendrų taškų? Su kuo keliauju?


Vienintelis tarpukario kino teatras Kauno kino centras „Romuva“ kviečia į „Animacijos
laboratoriją“. Lankytojai bus supažindinami su kino istorija ir V. Starevičiumi, kuris paliko ryškų įspaudą animacijos istorijoje. V. Starevičius, augęs ir kūręs Kaune, buvo pasaulinis kino srities pionierius, stojęs į gretas kartu su Voltu Disnėjumi, spaudoje vadinamas „Kino magu“, „Stebukladariu iš Kauno“, „Vabzdžių dresuotoju“ ir t.t. „Animacijos laboratorija“ – tai vieta skirta atskleisti animacijos paslaptis ir patiems dalyviams sukurti animacijas su specialiai sukurtomis animacinėmis lėlėmis – boružėle ir elniaragiu. Animacijos lėlės – tai adaptuoti ir sušiuolaikinti V. Starevičiaus taip mėgstami vabalai iš pirmųjų jo filmų. Lietuvos animatoriai profesionalai, 2021 m. Nacionaliniuose Lietuvos kino apdovanojimuose įvertinti už geriausią animacinį filmą „Matilda ir atsarginė galva“, sukurė specialų elniaragio ir boružėlės dizainą ir scenografiją šioms dirbtuvėms.

Pažinimo kompetencija; Komunikavimo kompetencija; Skaitmeninė kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Pietų Lietuvos gyventojams grikiai nuo senų laikų buvo labai svarbūs. Užauginti nederlinguose Dzūkijos smėlynuose, jie buvo ne tik maistas, bet ir vaistas. Iš grikių gaminti gardūs, kvapnūs patiekalai, o liaudies medicinoje taip pat be jų neapsieita. Edukacinės programos metu kepama ir vaišinamasi tradiciniu dzūkišku patiekalu – grikine babka. Dalyviai supažindinami su senaisiais grikių apdirbimo įrankiais, naudodami muziejuje turimus eksponatus dalyviai praktiškai išbando tradicinius grikių kelio darbus. Atlieka kūrybines užduotis.


A. Baranausko ir A. Vienuolio-Žukausko memorialinis muziejus

Akmens tapyba – unikalus tapybos būdas, kurį sukūrė Anykščių tautodailės meistras Stanislovas Petraška. Muziejuje nuolat eksponuojami tautodailininko S. Petraškos paveikslai, kuriuos jis nutapė, naudodamas savo sukurtą akmens tapybos techniką. Edukacinės programos uždavinys – ne tik papasakoti išskirtinę Kūrėjo istoriją, bet ir sudaryti sąlygas mokiniams patiems išbandyti šį tapybos būdą. Programos pradžioje (trukmė iki 30 min.) mokiniai bus supažindinami su akmens tapybos darbų ekspozicija. Mokiniai apžiūrės akmens tapybos darbų ekspoziciją, bandys atpažinti gamtinius ir istorinius objektus, kurie dažni Kūrėjo paveiksluose. Papasakojama kaip karininkas, puoselėjęs tarnavimo laisvos Lietuvos kariuomenėje viltį, sovietinės sistemos buvo paverstas tiesiog elektriku, visą gyvenimą degė dviem ugnimis: meile Lietuvai ir jos istorijai bei kūrybos liepsna. Edukatorius pasakos, kaip žmogus, nebaigęs akademinių dailės mokslų, vis tiek siekė kurti ir didžiąją savo laiko dalį praleisdavo savo dirbtuvėlėje, mėgindamas vaizduotėje kilusius ar nuotraukose užfiksuotus vaizdinius kuo tobuliau perteikti akmens tapybos technika. Mokiniai žiūrės trumpą filmuką apie Kūrėją bei jo darbo procesą. Praktinėje edukacijos dalyje, mokiniai galės išbandyti akmens miltelių paruošimo ir tapymo akmens milteliais veiklą, per kurią jie nutapys ir į savo klasę parsiveš Stanislovo Petraškos paveikslo fragmentą. Paveikslo tapybos fragmentai bus parenkami pagal mokinių amžių ir ugdymosi poreikius. Jauniesiems gali būti naudojami S. Petraškos sukurtų pasakų fragmentai bei į veiklas integruotas Kūrėjo sukurtų pasakų skaitymas. Vyresniųjų klasių mokiniams labiau tinkami gamtos ar istorinių paveikslų fragmentai. Edukacinės programos rezultatas – susipažinimas su tautodailininko S. Petraškos asmenybe, kūrybiniu palikimu, bendro paveikslo fragmento atlikimas akmens tapybos technika, suvoktas kūrybos procesas, jam reikalingos kantrybės svarba bei mokinių paskatinimas patiems imtis kūrybinių veiklų.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Kultūrinė edukacinė programa - ekskursija „Miestas mieste - Užupio respublika“ 9-12 kl.

Unikalus Vilniaus kampelis – aprašytas Pietų Korėjos rašytojo Hailji romane, turintis savo ambasadorių Ponulį ir katiną naikinantį baimės jausmą. Vilniaus priemiestis su savo vėliava ir Konstitucija, pinigais ir prezidentu. Kodėl ši miesto vieta tokia išskirtinė, kad ją net 3 kartus lankė Dalai Lama? Kodėl ji vadinama „Rusų miestu“ ar „Druskos keliu“? Šiandien Užupis mus pasitinka su vienu pirmų Europoje meno inkubatorių, unikaliomis skulptūromis, požeminių slėptuvių ir „Konkės“ liekanomis. Programos tikslas supažindinti mokinius su vienu seniausių Vilniaus priemiesčių ir jame išlikusiomis architektūrinėmis, kultūrinėmis, istorinėmis detalėmis, objektais ir pastatais. Pagrindiniai edukacinės ekskursijos uždaviniai – klausantis istorinio pasakojimo papildyto vizualia medžiaga, pažinti šią miesto dalį ir atrasti jame įvykusius pokyčius ir paslėptas detales: dingusius, nugriautus, konservuotus ar atstatytus gyvenamuosius pastatus, vienuolynus, maldos namus. Ugdant pastabumą ir dėmesį detalėms, tobulinti gebėjimą geriau suprasti ir interpretuoti šios miesto dalies kultūrinę aplinką: skirtingais laikais prie Vilnelės dirbusių amatininkų ir jų cechų veiklą, menininkų kūrybą bei jų darbus, Bernardinų kapinių unikalumą ir čia palaidotų svarbių istorinių asmenybių indėliu į Lietuvos ir Vilniaus istoriją, mokslą ir kultūrą. Istorinis pasakojimas papildytas vizualine medžiaga - senovinėmis nuotraukomis, taip pat mokiniai įtraukiami į praeities paieškas, edukacinius, teminius žaidimus padedančius pažinti ir interpretuoti, vertinti ir saugoti kultūros ir architektūros paveldą, perduoti savo žinias ir pagarbą ateities kartoms. Edukacinės programos turinys ir forma pritaikoma individualiai pagal amžiaus grupę.


Vilniaus katedros požemiai ir lobyno istorija

Vilniaus Šv. vyskupo Stanislovo ir šv. Vladislovo arkikatedra bazilika – viena seniausių ir svarbiausių katalikų šventovių Lietuvoje. Nuo pat Lietuvos krikšto 1387 m. iki XX a. vidurio be pertraukos tikintiesiems tarnavusios ir jiems 1988 m. grąžintos katedros istorinę ir dvasinę svarbą liudija joje išlikusios didikų funduotos koplyčios, įvairių laikotarpių dailės, skulptūrų, auksakalystės šedevrai, antkapiniai paminklai. Ekskursijos dalyviai apsilankys katedros požemiuose, apžiūrės juose saugomus archeologinius radinius, senuosius palaidojimus ir karalių mauzoliejų. Susipažinę su nedidelėmis katedros lobių užuominomis požemiuose, visą lobyną pamatys Šv. Mykolo bažnyčioje. Ne kartą lobyno daiktai buvo įkeisti, susidėvėję, perlydyti. Tai, kad vertinga lobyno dalis pasiekė šiuos laikus, prilygsta stebuklui. Paslauga atliepia „Vilnius 700“ minėjimo sukaktį.


Daugelyje pasaulio kultūrų druska yra nuolankumo, švarumo, džiaugsmingumo, svetingumo, pikantiškumo, šmaikštumo, aštraus proto ir išminties simbolis. Ne mažesnis druskos vaidmuo buvo prekyboje ir politikoje. Iki pat XIX a. vidurio druska buvo žinomiausia prekė pasaulyje. Istorijos tėkmėje druska buvo viena iš pagrindinių priežasčių kilti karams, revoliucijoms, maištams, turėjo įtakos vyriausybių politikos kryptims. Ar žinojote, kad XVII–XVIII a. Vilniuje verstis mažmenine druskos – „baltojo aukso“ – prekyba galėjo tik ypatinga pirklių grupė – druskiai? Apie druską kalba gydytojai ir dietologai, chemikai ir archeologai. Papasakoti apie druską vienos pamokos neužtektų, tačiau pasistengsime bent trumpai prabėgti jos istorija ir įvardinti įdomiausius momentus, leisiančius pažinti skirtingas jos rūšis. Numatomos veiklos: inovatyvi, interaktyvi, pritaikyta pagal dalyvių amžių paskaita su šešėlių teatru bei praktinėmis užduotimis. "Nors nevalgomas, tačiau visi valgo", "Geresnis cukrus už druską, bet druska reikalingesnė" patarlės ir priežodžiai parodo kiek daug prieštaravimų gali sukelti paprasčiausia druska. Jos trūkumas gali iššaukti mirtį, jos perteklius - taip pat, ir vaistas, ir nuodas kartu. Edukacija "Pažinkime druską" atskleis druskos įvairovę ir leis pažiūrėti į ją, kaip į kūrybinę medžiagą, kai gaminsime antistresinį kamuoliuką.


Pasaka – tai pati įdomiausia, sudėtingiausia, bene daugiausia galvosūkių kelianti liaudies kūrybos dalis, kur išmonė įgauna neišmatuojamą erdvę, kurioje slypi ypatingo patrauklumo ir įdomumo pasaulis. Geriausias būdas ištirti ir suprasti stebuklingą pasakos pasaulį – žaidimas. O teatras –tikrų tikriausia žaidimų erdvė. Čia kiekvienas gali tapti pasakos herojumi, pakliūti į
neįprastas situacijas, susidurti su kliūtimis, jas įveikti ir pasiekti savo tikslą. Ši patirtis padeda suprasti pasaulio sudėtingumą, išmokti kūrybiškai vertinti gyvenimo reiškinius, pastebėti aplinkinius žmones, padėti, spręsti problemas, būti drąsiems, aktyviems. Pabūti kartu ir pažaisti pasaką kviečia Alytaus miesto teatro aktoriai.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Reklama: kultūra, menas ar pinigų leidimo spąstai?

Reklamos pasaulis: kultūra, menas ar pinigų leidimo spąstai?
Edukacijos tikslas – praskleidus reklamos pasaulio šydą paskatinti suprasti reklamos meniškumą, jos įtaką ekonomikai, kultūrai ir žmonių finansiniams sprendimams.
Uždaviniai: supažindinti su reklama kaip menu, kuriame susipina skirtingos raiškos priemonės; skatinti suvokti reklamos poveikį ekonomikai ir kultūrai; supažindinti su reklamos poveikio priemonėmis ir kaip sąmoningai nepakliūti į reklamos, skatinančios vartojimą, spąstus.
Reklamoje pagrindinį vaidmenį atlieka galinga kūrybinė idėja, kurios tikslas – paveikti auditoriją per kelias sekundes, tam panaudojant skirtingas meno raiškos priemones – muziką, kūrybinę retoriką, dizainą, fotografiją ir kt. Reklama – tai mūsų kultūrinio gyvenimo atspindys ir kultūrinio gyvenimo kūrėja, formuojanti žmonių elgesį. Reklama – tai ir spąstai, į kuriuos pakliūna žmonės ir neišmintingai išleidžia pinigus. Reklama skatina pirkti prekes, kurių mums nereikia. Kodėl taip įvyksta ir kaip tų spąstų išvengti?
Kokius poveikio triukus naudoja reklamų kūrėjai ir skatina mus „užnorinti“ tuo, ko mums nereikia? Kaip reklamoje susipina menas, mokslas ir žmogaus psichologijos pažinimas? Kokios yra sėkmingiausios, įsimintiniausios, meniškiausios pasaulio reklamos ir kokius prekės ženklus jos reprezentuoja ir daug įvairių įdomybių, kurios nauju žvigsniu paskatins žvelgti į reklamos pasaulį.
Kūrybinės praktinės užduoties metu moksleiviai atvers savo talentų ir gebėjimų skrynią, generuos ir išreikš kūrybines idėjas, kurių rezultatas – reklamos sukūrimas. Moksleiviai, pasiskirstę grupelėmis, mokysis kurti reklamą -  mokysis atrasti ir identifikuoti problemą, generuotii idėjas, sukurti problemai sprendimą ir šį sprendimą pasiūlyti bei pateikti skirtingomis raiškos priemonėmis kaip galutinį produktą - reklamą.


Dailininkai grafikai yra tikri burtininkai – iš vieno piešinio jie gali sukurti šimtus atspaudų arba estampų. Apžiūrėję dailininkų išraižytas linoleumo ir metalo plokštes sužinosime, kodėl viena grafikos rūšis vadinama giliaspaude, o kita – iškiliąja spauda. Išbandysime įvairias grafikos technikas ir gudrybes, o ant balto popieriaus lapo grafikos presu atspausime baltą piešinį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pilietiškumo kompetencija


Viešnagė Didžiosiose Nemuno kilpose 3-6 kl.

Dzūkijos-Suvalkijos saugomų teritorijų direkcija

Mūsų kraštas išsiskiria unikaliu Lietuvoje ir Europoje geologiniu-hidrografiniu reiškiniu – Didžiosiomis Nemuno kilpomis. Užsiėmimo metu galėsite tapti milžinais ir ranka paglostyti kalveles, įdubas, upių slėnius, pasigrožėti šių vietovių kraštovaizdžiu iš paukščio skrydžio. Edukacija vyks lankytojų centre, talpinančiame 60 km Nemuno juostos su daugybe upelių ir upeliukų ir beveik 30 piliakalnių, prigludusių prie Nemuno. Ekspozicijoje rasite tūrinius maketus ir dėliones, interaktyvias schemas, nuotraukas ir piešinius, reljefinį ir kitus žemėlapius, surinktą gamtinę, archeologinę, vaizdo bei garso medžiagą, padėsiančią geriau pažįstami gamtos ir kultūros turtus. Beje, seniausi eksponatai skaičiuoja savo amžių ne dešimtimis ar tūkstančiais, o milijonais metų.
Šių vietų unikalumą padedanti atskleisti ekspozicija skirta įvairaus amžiaus moksleiviams bei suaugusiems. Čia slypi atsakymai į įvairius klausimus: kodėl susiformavo Nemuno kilpos ir iš kur gaunamas mineralinis vanduo, kas aukštesnis – aukščiausias Lietuvos medis ar Birštono apžvalgos bokštas, koks akmuo išrinktas nacionaliniu, ką vadiname sieliais...
Edukacijos dalyvių taip pat lauks užduotys, žaidimai, spėlionės ir dėlionės.
3-6 klasių moksleivių lauks komandinė veikla – vingiavimas akmeninėmis "Nemuno kilpomis" "plukdant sielius” arba užduotys, pritaikytos pagal amžiaus grupę.


„Senoji Šiaulių miesto iždinė/bankas“ (Nuotolinė paslauga)

Edukacinio užsiėmimo metu mokiniai virtualiai susipažins su iždinės/banko pastato svarbiausiais istoriniais faktais, architektūriniu objekto paveldu papildant juos nuotraukose bei filmuotoje medžiagoje užfiksuotais vaizdais. Virtualios pažintinio-patyriminio vizito metu mokiniai aplankys iždinės/banko viduje esančią didžiąją ir mažąja „Lobyno saugyklas“, apžiūrės iždinės patalpas, sales, kurių sienose yra įmūryti ir pastatyti įvairaus dydžio seifai bei sukauptą Lietuvos ir kitų šalių įvairių laikotarpių pinigų kolekciją, kitas bankuose naudotas priemones. Emociškai pajaus banko darbuotojų kasdienybę. Išgirs įdomių iliustruotų istorinių faktų, istorijų susijusių su bankais, seifais, pinigais, jų verte, saugojimu, bankininkyste, sužinos naudingų patarimų finansinio raštingumo srityje. Po virtualios saugyklų ir pastato apžiūros mokiniams (grupėse arba individualiai) bus pateikiamos linksmos, su įdomiais galvosūkiais, iliustruotos užduotis: „Pasitikrinkite, ar mokate skaičiuoti“, „Pinigai, pinigėliai“, „Taupyk ir sutaupysi“, „Lietuvos istorija piniguose“, lavinančiuos pastabumą, dėmesingumą, kūrybiškumą, kritinį mąstymą, gebėjimą greitai ir teisingai skaičiuoti. Pasitarę atsakysime į klausimus: „Kodėl verta būti bankininku?“, „Kokios jo asmeninės savybės?“, „Ką veikia bankininkas?“, „Kur išmokti bankininkystės?“, „Ar tai kūrybiška profesija?“... (vyksta profesinis veiklinimas). Aptarsime peržiūrėtus mokomuosius filmukus „Pinigų istorija“ (1, 2, 3 d.) bei animacinio filmuko „Kiaulė taupyklė“ ištrauką, formuojančius teigiamas mokinių moralines nuostatas. Edukacijos pabaigoje išmoksime išlankstyti ir apipavidalinti popierinė piniginę. Pasidalinsime patirtais įspūdžiais ir emocijomis.


Edukacijos metu mokiniai bus supažindinti su meno ir mokslo sinteze. Mokiniams bus pateiktos skirtingos dailės sritys bei cheminiai eksperimentai. Mokiniai pasitelkdami nesudėtingas cheminių eksperimentų priemones kurs įvairių spalvų gamas, nesudėtingus skulptūros elementus, ieškos meno panaudojimo galimybių eksperimentų atlikimo priemonėmis.


Virtualios realybės edukacija "Partizanų paslaptys" išvažiuojamoji

Mokymosi aplinka turėtų būti kuriama atsižvelgiant į mokymosi procesą. Ji turėtų būti sukurta taip, kad mokiniai ir mokytojai mokymosi patirtį įgytų per kiek įmanoma neformalesnes veiklas. Kad tai įvyktų, mokymosi patirtis turėtų būti aktyvi, prasminga, turinti socialinę vertę, integruota ir įvairiapusė. Virtuali realybė - dar vadinama virtualia terapija, naudojama mokymosi tikslais gali būti labai naudinga, kadangi jos metu įvairią informaciją galima gauti realiu momentu, vaizdiniais, garsiniais ir net judesio efektais. Edukacijos metu norima supažindinti mokinius su vienu iš labiausiai Lietuvos istorijoje aptariamų1944-1953-ųjų,- okupacijos, trėmimų ir partizanų sukilimo metų. Naudojantis naujausiomis VR technologijomis patys savo kailiu mokiniai patirs kaip naktį sunku orientuotis tamsoje. Kaip svarbu partizanams gerai paslėpti bunkerį ir koks gyvenimas virė po žeme. Virtualioje erdvėje kaip viena komanda turės miško tankmėje surasti ir pristatyti svarbius dokumentu miško broliams-partizanams. Tai atlikus juos pasitiks partizanas ir visus pakvies užeiti į bunkerį, nes lauke darosi nesaugu, o į bunkerį visi dalyviai gali įsigauti po zeme nutiestu tuneliu. Viduje moksleiviams partizanas papasakos, kokiais daiktais vienas su kitais dalinasi, kokia buitimi gyvena. Partizanas papasakos, kaip svarbu kovoti dėl Lietuvos laisvės ir kad tai yra visų svarbiausia. Virtualios edukacijos metu norima, kad mokiniai įsijaustų į partizanų vaidmenį, išgirstų virtualaus partizano pasakojimą apie jų svarbą Lietuvai, pamatytų šių žmonių gyvenimą slapstantis bunkeriuose ir patys pabandytų neįkliūti okupantams. Edukacija siekiama pažadinti vaikų fantaziją, norą dar labiau gilintis į istorijos pamokas, norima paskatinti tarpusavio ryšį ir bendravimą. Edukacijų pabaigoje partizanų vadas pakvies visus pasiklausyti ir užtraukti jų pagrindinės dainos. Vėliau su mokytojais bus keliami ir aptariami svarbiausi patirtos pamokos klausimai ir partizanų svarba tuometinėje visuomenėje


Pažink Anykščių regioninio parko gamtos ir kultūros vertybes

Aukštaitijos saugomų teritorijų direkcija

Anykščių regioninio parko lankytojų centro interaktyvioje ekspozicijoje mokiniai susipažins su regioninio parko išskirtinėmis vertybėmis, tyrinėdami gamtos ir kultūros paveldo objektus ir ieškodami jų atspindžių, sąsajų literatūroje, plės savo kultūrinį akiratį. Čia mokiniai ne tik klausysis įvairių pasakojimų bet ir patys bus aktyvūs atsakymų ieškotojai. Pažiūrėję trumpą video filmą apie parką ir supažindinti su gamtos ir kultūros paveldo objektų klasifikacija, mokiniai bus padalinti į grupes ir gaus užduotis surasti nurodytus objektus interaktyvioje ekspozicijoje ir naudodamiesi ekspozicijoje esančia informacija, ausinėmis ir videoterminalais, ieškos atsakymų į pateiktus klausimus. Ieškodami atsakymų, sužinos ką simbolizuoja Laimės žiburys, kokiomis legendomis apipintas Puntuko akmuo ir Karalienės liūnas, kuo ypatingas Rubikių ežeras, upė Šventoji. Dalindamiesi atsakymais, palygins, kaip anuomet žmonės išradingai apibūdindavo įvairius daiktus ar reiškinius, kokie buvo kūrybingi ir kokia yra kūrybos išliekamoji vertė. Užsiėmimo paskutinė dalis skirta žaidimui: jauniausieji dalyviai (1-5 klasės) dėlios vieno iš parko objektų didžiąją puzzle dėlionę, vyresni dalyviai (6-8 klasės) ieškos gyvūnų „pėdsakų“, o vyriausieji dalyviai (9-12 klasės) spręs kryžiažodį. Pabaigoje visi dalyviai įvertinami ir jiems įteikiami prizai-siurprizai.


Spektaklis "Mažasis karalius Gruodis arba paslaptingas Renė Magrito pasaulis" ( 1kl.- 2kl.)

Spektaklis  pagal vokiečių rašytojo Akselio Hakės  humoro, išminties ir švelnios melancholijos prisodrintą pasaką  „Mažasis karalius Gruodis“.
      Vaikystė kartais būna gyvenimo pabaigoje. Jei netikite galite paklausti paties mažojo karaliaus Gruodžio II. Beje, jis nedidesnis už smilių ir toks tuklus...jo galima klausinėti apie viską, o ir jis pats mėgsta uždavinėti keisčiausius klausimus: Kodėl namas kampuotas ? Kodėl lyja? Kodėl karvė duoda pieną? Kodėl pieną? Kodėl pienas yra pienas?.. Su juo galima žiūrėti į žvaigždes ir kalbėti apie nemirtingumą arba duoti debesims vardus. Galima žiūrėti dėžutes, kuriose karalius laiko savo sapnus. Arba išeiti į miestą ir pamatyti tai, ko iki šiol niekada nematei...
    Vieną dieną iš siauro plyšio knygų lentynoje biurininkui pasirodęs karalius Gruodis atveria duris į paslaptingą vaizduotės ir fantazijos pasaulį, kurį praturtina Rene Magrito darbai ir jo pasaulėžiūra. Renė Magritas bene žymiausias XXa. belgų dailininkas siurrealistas , išgarsėjo nuotaikingais ir mąstymą provokuojančiais kūriniais. Svarbiausias jo tikslas buvo sukurti iššūkį žiūrovo išankstiniam realybės suvokimui ir paskatinti į aplinką žvelgti jautriau. Šio menininko akimis niekas niekada nėra visai taip kaip atrodo, žemiškoje kasdienybėje , kur įprasti dalykai yra nepaparasti.

Režisierė-  Kamilė Kondrotaitė.
Scenografė-  Liuda Liaudanskaitė.
Dailininkės-  Liuda Liaudanskaitė, Daiva Dašenkovienė.
Kompozitorius-  Mantas  Joneikis.
Aktoriai- Liudas Vyšniauskas , Kamilė Kondrotaitė

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Monospektaklis ugdys vertybines nuostatas bei sociokultūrinius įgūdžius: po spektaklio jaunimas bus kviečiamas dalyvauti
pokalbyje su aktore apie spektaklyje nagrinėtas temas, taip siekiant ugdyti kritišką mąstymą bei gebėjimą analizuoti teatro
kūrinį (metaforas, potekstes ir t.t.), nevengiant užduoti esminių klausimų: kas yra šeima? Ar šiandien ji yra paženklinta
vertybės ženklu? Ar meilė yra daug daugiau nei tai, ką galima apčiuopti, o vienatvė daug lengviau įveikiama nei alinantis viso
gyvenimo kaltės jausmas? Kas yra psichologinis smurtas, o kas nuoširdi pagalba? Kas yra orumas ir gebėjimas atleisti sau bei
kitam už padarytas klaidas? Kaip išgyventi išdavystę ir vienatvę? Kaip įveikti baimę prakalbti apie ištikusią nelaimę? Ir
šešiolikmetei nėštumas yra nelaimė? Ar turime teisę smerkti artimo ir (tuo labiau) svetimo pasirinkimus? Užsimezgusi
gyvybė - dovana ar klaida? Ir kokią galią mūsų visuomenėje vis dar turi patyčios, kai empatijos lygis sparčiai mažėja.


PLANETOS GELBĖTOJAI: šiukšlių rūšiavimo misija!

Alytaus Jurgio Kunčino viešoji biblioteka

Pateikiama informacija apie skirtingas atliekų rūšis (plastikas, stiklas, popierius, organinės atliekos, pavojingos atliekos).
Išdėstomos pagrindinės rūšiavimo taisyklės, kaip teisingai atskirti ir kur dėti skirtingas atliekas.
Paaiškinama, kaip atliekos yra perdirbamos ir kokią naudą tai teikia aplinkai.
Su vaikais aptariama jų patirtis rūšiuojant atliekas namuose, mokykloje ar bendruomenėje. Klausiama, su kokiomis problemomis jie susiduria ir kaip jas galima būtų išspręsti.
Vaikai suskirstomi į grupes. Kiekviena grupė gaus skirtingų atliekų rinkinį ir konteinerius su skirtingomis rūšiavimo etiketėmis. Jie turės teisingai išrūšiuoti atliekas.
Trumpai apibendrinama visa veikla, pabrėžiami svarbiausi dalykai. Edukacija užbaigiama kūrybiniu darbu panaudojant antrines žaliavas.


Radviliškio rajono savivaldybės etninės kultūros ir amatų centras

Dalyviai supažindinami su natūralaus bičių vašku ir jo panaudojimo būdais. Žvakės nuo seniausių laikų buvo laikomos apsaugos ir dvasingumo simboliu. Jomis mūsų senoliai pasišviesdavo dirbdami įvairius namų ruošos darbus, tikėjo, jog jos apsaugo nuo negandų, blogųjų dvasių, sugeria neigiamą energiją, turi gydomųjų galių. Edukacinio užsiėmimo metu mokiniai sužino žvakės atsiradimo istoriją, su žvakėmis susijusius papročius, žvakių liejimo technologijas ir būdus. Vienas iš žvakių liejimo būdų, kai karštas vaškas yra pilamas ant knato, dalyviai išbando patys. Praktinio užsiėmimo metu mokiniai žvakelę susisuka iš natūralaus bičių vaško plokštelės. Taip pat išbando šiuolaikines žvakių gamybos technologijas (karštą vašką pila į silikonines formeles). Uždaviniai – supažindinti: su bičių gyvenimu; su bičių teikiama nauda ir jų produktais; su aviliu, koriu, į kurį bitės „pila“ savo surinktą medų, duonelę; su bitininko inventoriumi (dūmine, kaltuvu, medsukiu ir t. t.); su seniausiu bitininkystės amatu– žvakių liejimu. Leisti patirti kūrybiškumo džiaugsmą. Ugdomos bendrosios kompetencijos – pažinimo ir asmeninė. Edukacija – tai veikla, kuri teikia relaksuojantį poveikį, nektaro ir pikio kvapas žmogų ramina, jis užmiršta nerimą, jaudulį ir tik jaučia didelį malonumo jausmą uosdamas svaiginančiai kvepiančius medaus korius, vašką. O nuo senų laikų žinomas bitininkystės amatas – žvakių liejimas. Su vaško žvake eidavo tuoktis, vaško žvakelės liepsna palydėdavo Amžinybėn. Nors žvakė senovėje buvo nepakeičiamas šviesos šaltinis, šiuo amatu vertėsi nedaugelis. Ir tai greičiau buvo ne verslas, bet pomėgis. Žvakių liejikų buvo mažai, tačiau žvakės visada turėjo paklausą ir vertę. Edukacinio užsiėmimo metu vaikai įgis žinių apie paslaptingą bičių gyvenimą, sužinos, kad žvakėms lieti naudojamas bičių vaškas. Taikomi metodai: žodiniai, vaizdiniai ir praktiniai. Jokio amžiaus apribojimo nėra. Dėmesys – kiekvienam pagal poreikius ir kūrybines idėjas.


Klaipėdos miesto savivaldybės koncertinė įstaiga Klaipėdos koncertų salė

Pasitinkant vasarą džiazo ritmu sako Klaipėdos koncertų salės choras ,,Aukuras". Puiki ir aktyviai įtraukianti programa skirta prasimankštinti savo balsus, įsijungti ritmą ir prisidėti prie choro ritmo. ,,Aukuras" kvies ne tik sėdėti, bet ir aktyviai prisijungti prie kūrinių plojimais, angliškais žodžiais ir ritmais. Taip visi kartu dainuosime, dalyvausime ir judinsime save iš komforto zonos. Ar žinote kaip reikia improvizuoti? Šiam nuostabiam menui atvyksta puiki džiazo solistė, kuri pamokys ir kvies pasidaryti mūsų visų, tos nuotaikos, tos dienos improvizaciją, kurios pakartoti niekada ir niekam nepavyks. Susikurkime savo džiazo dieną!


Užsiėmimas vyksta muziejaus ekspozicinėse salėse ,,Senieji kaimo amatai ir moterų darbai" ir ,,Žemaitiška troba" .Žemdirbystė - nuo seniausių laikų buvo pagrindinis lietuvių verslas - lėmė ne tik valstiečių buitį, kultūrą, bet ir kaimo amatų vystymosi kryptis. Kaime kartu su valstiečiais triūsė amatininkai, galintys pagaminti ir pataisyti visus reikalingus ūkio padargus. Pagal darbe naudojamas medžiagas amatininkai skirstomi į medžio ir  metalo apdirbimo meistrus.
Medis ,,maitino" dailidę, stalių, kubilių, račių, klumpdirbį, dievdirbį. Edukacijų metu užduodamos užduotys: spalvotais pieštukais spalvinti  kraičio skrynias, vaikai savo rankomis turės galimybę sukrauti jaunamartės kraičio skrynią, įminti mįsles, moksleiviai galės užbaigti lietuvių liaudies sukurtas patarles, darbo įrankių kopijų dėlionės, žaidimai su edukatoriumi bei žaidimai pateikti informacinio terminalo pagalba.  Palietę kraičio skrynios lobius, jaunamartės kraitį , dalyviai pajaus to laikmečio dvasią perpras žemaičių tarpusavio bendravimo ir to laikmečio darbo ypatumus, dainos ir žaidimai apie linus, nes moterų darbus tiek linus raunant, tiek verpiant, audžiant visada lydėjo daina.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Šventieji sodybų globėjai (Nuotolinė paslauga)

Mediniai kryžiai bei koplytėlės su šventaisiais jose buvo neatsiejama XIX a. – XX a pradžios Lietuvos kraštovaizdžio dalis – paminklai mirusiems, apsauga gyviesiems. Kryžiai ir šventųjų skulptūrėlės ne tik puošė aplinką, tačiau ir turėjo aiškią funkciją, didelę reikšmę žmonių gyvenime. Tad tyrinėdami šventųjų skulptūrėles kartu su mokiniais aiškinsimės: kas yra šventieji ir ką jie globoja? Kokios tai stebuklinėmis istorijomis ir legendomis apipintos istorinės asmenybės? Kokie su jais susiję papročiai ir tikėjimai atsispindi liaudies kultūroje ir lydi mus iki šų dienų? Kodėl šv. Agota visuomet laiko duoną ir kokius stebuklus jos duonelė prišaukia? Ką gi nugalėjo šv. Jurgis ir kodėl jis tapo gyvulių globėju? Virtualus edukacinis užsiėmimas, suformuotas muziejuje saugomų originalių eksponatų pagrindu, skatins mokinius įvairiapusiškai pažvelgti į šventuosius globėjus. Skirsime dėmesį tiek bažnytinės ikonografijos, istorinių pasakojimų, tiek liaudies pamaldumo, šventųjų folkloro aspektams. Taip pat susipažinsime su šventųjų skulptūrėlių kūrėjais - dievdirbiais ir kryždirbyste, įtraukta į UNESCO žmonijos nematerialaus ir žodinio paveldo šedevrų sąrašą. Virtualus užsiėmimas parengtas siekiant įtraukti mokinius į diskusiją, domėtis savo krašto istorija: aptarsime, kuriuos šventuosius galime rasti savo miestų, valstybės herbuose, statinių puošyboje, mokysimės juos atpažinti. Šis edukacinis užsiėmimas vaizdžiai papildys mokykloje įgytas etikos, dailės, literatūros, istorijos žinias, prisidės prie etninės kultūros ugdymo.


Ar esate buvoję pokario partizanų bunkeryje? Ar bandėte įsivaizduoti gyvenimo miške ypatumus? Ar žinote, kad partizanų vadas generolas Jonas Žemaitis yra ketvirtasis Lietuvos Respublikos prezidentas?  Tai sužinoti ir patirti padės edukacinė programa „Partizanų generolas Jonas Žemaitis“. Raseinių krašto istorijos muziejuje saugomi partizanų vado generolo Jono Žemaičio-Vytauto autentiški daiktai iš paskutiniojo bunkerio, bunkerio maketas, padės pažinti partizano kasdienybę, buitį, o partizanų vado ir dviejų jo bendražygių paskutinių minučių bunkeryje prieš suėmimą stereoskopinė (stebimą VR akinių pagalba) vizualizacija aktualizuos partizanų generolo J. Žemaičio asmenybę, tragišką likimą.
Šiuolaikiška inovatyvi edukacija skatins moksleivių domėjimąsi Jono Žemaičio asmenybe, pokario partizanų gyvenimu, kova, gilins istorijos žinias, ugdys patriotines-pilietines nuostatas, kritinį mąstymą.


Ar norite sužinoti, kaip Lietuva atrodė prieš daugiau nei 150 metų? Jei taip, tuomet kviečiame į kelionę po knygnešių laikus. Nusikelsime į XIX amžių, kai Lietuva buvo okupuota carinės Rusijos imperijos, lietuviškos mokyklos uždarytos, uždrausta spausdinti bei platinti leidinius lotyniškomis raidėmis. Užsiėmime kalbėsime apie drąsius vyrus ir moteris – knygnešius, kurie slaptai atgabendavo į Lietuvą lietuviškų knygų iš Prūsijos. Šioje kelionėje sutiksite garsius knygnešius Jurgį Bielinį, Vincą Jušką, Žemaičių vyskupą Motiejų Valančių ir kitas to meto istorines asmenybes, susipažinsite su jų nuveiktais darbais. Atlikdami įvairiausias užduotis sužinosite, kaip buvo platinamos lietuviškos knygos, kodėl reikėjo kurti slaptąsias mokyklas ir kaip atrodė tų mokyklų auklėtinių kasdienybė. Užsiėmimas parengtas atsižvelgiant į pradinio ir pagrindinio ugdymo programas.


„Rankų darbo pamoka tarpukario pradžios mokyklos klasėje“

„Šiaulių istorijos" muziejuje įrengta tarpukario Lietuvos pradžios mokyklos klasė. Skambutis, girgždantis mokyklinis suolas, juoda lenta ir rašaluoti pirštai... Vieniems – tai pramoga ir puiki proga pažvelgti įkitokią, senąją, mokyklą, kitiems – tai grįžimas į vaikystę ir nuostabūs mokyklos laikų prisiminimai.
Rankų darbo pamokos tema „Lietuvių liaudies ornamentai". Lietuvių liaudies mene kiekvienas ornamentas turi tam tikrą simbolinę ar net mistinę reikšmę, kurios šiandien jau nepamename. Šiandien ornamentas – tai tik puošybos elementas, naudojamas tekstilėje, drabužių puošyboje, keramikoje, aptinkamas architektūroje, ant metalo dirbinių ir pan. Edukacinio užsiėmimo  metu prisiminsime senąsias ornamentų reikšmes, būsime menininkai, liaudies dailės tradicijų tęsėjai, kursime savus ornamentus ir dekoruosime lininio audinio knygų skirtukus.
Šiaulių „Aušros“ muziejus saugo labai turtingą etnografinį rinkinį. Tai Šiaurės Lietuvos ir Žemaitijos XVIII–XIX a. I p. valstiečių baldai, interjero detalės, apšvietimo priemonės, namų apyvokos ir buities mediniai bei pinti daiktai, prieverpstės, rankšluostinės. Tekstilės rinkinyje gausu – lovatiesių, staltiesių, rankšluosčių, juostų. Taip pat eksponuojami ir Žemaitijos valstiečių drabužiai. Mokiniai prisilietę prie etninės kultūros lobių, istorijos, pasaulėžiūros bus įkvėpti ir paskatinti kūrybai, individualumui ir saviraiškai. Kiekvienas darbas, o ypatingai kūrybinis, reikalauja daug laiko ir pastangų, tačiau kūrybos džiaugsmas, pasididžiavimas savo rankomis padarius ką nors gražaus ir praktiško, pilnai kompensuoja laiko ir jėgų sąnaudas – tai patvirtins ir edukacinio užsiėmimo dalyviai.


Ši edukacinė veikla leis vaikams pasinerti į spalvingą, šviečiantį ir įdomų pasaulį, derinanti tradicines lietuvių liaudies pasakas ir šiuolaikinę meno raišką. Šio užsiėmimo tikslas yra skatinti kūrybiškumą, meninį išraišką ir supažindinti vaikus su lietuviškomis pasakomis.


Žongliravimo pamokos. Pamatyk, pabandyk, žongliruok.

Žongliravimo pamokos, dirbtuvės. Pamatyk, pabandyk, išmok, žongliruok Atvyksiu su pilnais lagaminais įvairių skirtingų žongliravimo instrumentų. Siūlau Jums patiems įsitikinti, kad žongliruoti galite ir Jūs - reikia tik šiek tiek laiko, noro bei praktikos. Patys pažiūrėję trumpą žongliravimo etiudą , pabandysite, pasimokysime ir pažongliruosime. Žongliravimas yra naudingas jaunam žmogui! Visi pabandę „užsikabina“ ir smagiai leidžia laiką. Su jaunesniais pamokėlės metu mokysimės mėtyti vieną, dvi skareles, pabandysime ir tris. O su vyresniais pasimokysime mėtyti kamuoliukus. Su mažesnėm grupėm vyksta „diabolo“ pamokos, o su didesnėmis gaminamės žongliravimo kamuoliukus patys. Truputi pasimokę visi gaus kūrybinę užduotėlę. Vienu metu mokytis žongliruoti gali iki 100 žmonių. O pamokos pabaigoje žonglierius kvies visus į jau tradicišką fotosesiją, kai mesime skareles ar kamuoliukus į viršų visi kartu. Pritaikoma įvairaus amžiaus bei dydžio grupėms, gali būti vedama lietuvių, anglų, rusų, kalbomis.


Edukacinė paskaita „Įdomioji sostinės istorija: kur, kaip ir kodėl dygo Vilniaus rajonai?“ (Nuotolinė paslauga)

Sužinokite, kaip per amžius augo Vilnius – kas padiktavo tokias jo plėtros kryptis? Kaip buvę kaimai virto naujais miegamaisiais rajonais? Iš kur atsirado jų pavadinimai? Kaip ir kur buvo gaminamos blokinių namų plokštės? Kas lėmė kiekvieno rajono (ne)išskirtinumą? Paskaitos metu pasakojimas gausiai iliustruojamas archyvinėmis nuotraukomis, iškarpomis iš senosios spaudos, istoriniais žemėlapiais, archyvine video medžiaga. Tai galimybė plačiau pažvelgti ne tik į gilesnę miesto praeitį, tačiau ir į XX a. architektūrą, kurioje daugelis mūsų iki šiol gyvename.


Spektaklis-etnologinis muzikinis veiksmas ,,Gandro dovana"

Muzikinis etnologinis spektaklis "Gandro dovana" 2011 m. buvo įvertintas aukščiausiu Lietuvoje teatro apdovanojimu – „Auksiniu scenos kryžiumi“ lėlių ir objektų teatro srityje. Aplankęs ne vieną pasaulio šalį. Svečiavęsis Kanadoje, Kinijoje LR, Izraelyje, Norvegijoje, Švedijoje, Ukrainoje, Latvijoje, Farerų salose vykusiuose tarptautiniuose festivaliuose. Poetiškas ir gyvenimą kaip stebuklą išaukštinantis spektaklis – be teksto. Jis sukurtas remiantis Senovės lietuvių Gyvybės medžio idėja. Spektaklyje Jis ir Ji , skambant gyvai atliekamai muzikai, pasitelkę įvairius senoviškus rakandus, kuria pasaulį.š tešlos „iškildina“ šliaužiančius, ropojančius požemio gyventojus, kalvėje „nukaldina“ gyvūnus ir žmones, paukščius, dainomis „išaudžia“ saulę ir mėnulį... Ir laukia Paukščių taku parskrendančio gandro... Gyvybės medis auga šaknimis giliai įsiskverbęs į žemę, jo šakos apima visą pasaulį, o viršūnė remiasi į dangų. Paukščiai – tarpininkai tarp dangaus ir žemės. Gandras dar ir šiandien laikomas šventu paukščiu, nešančiu žmonėms laimę. Prieš spektaklį spektaklio režisierė kalba su žiūrovais, įvesdama juos į objektų teatro simbolių kalbą.


Lietuvių kalboje žodis „groti“ turi ir žaidimo, ir laimės mėginimo reikšmes. Norėdamas groti, žmogus kūrė muzikos instrumentus iš paprasčiausio šiaudo, plunksnos, kelmo ar lentos. Garsais norėjo ne tik pamėgdžioti gamtą, bet ir perduoti žinią, susisiekti su anapusiniu protėvių pasauliu, išreikšti liūdesį, džiaugsmą, linksmintis ir kitus palinksminti. Edukacinėje programoje susipažinsime su lietuvių liaudies instrumentais, patirsime, kaip gimsta garsas. Kursime, žaisime, improvizuosime.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Edukacija „Augalų antspaudai molyje“ – tai veikla, sujungianti istoriją, botaniką ir keramiką. Edukacijos metu bus pasakojama Salų dvaro parko istorija, siekianti dviejų šimtų metų laikotarpį, supažindinama su parke išlikusiomis medžių rūšimis. Mokiniai lydimi edukatorės rinks gamtinius pavyzdžius, kurie praktinėje edukacinio užsiėmimo dalyje bus atspaudžiami molyje. Pagaminti augalų antspaudai molyje turės ir išliekamąją vertę, nes juos bus galima naudoti kaip inovatyvią mokymosi priemonę ar miela interjero dekoraciją individualioje mokinio erdvėje. Augalus galima bus galima ant įvairių gaminių. Rezultatas bus gaunamas ne tą pačią dieną, kai vyks edukacinis užsiėmimas, bet tada, kai edukatorė molio antspaudus išdžiovins, išdegs krosnyje ir mokinių darbus atsiųs į mokymo įstaigą nurodytu adresu.


Užsiėmimai keičiamose Nacionalinės dailės galerijos parodose

Nacionalinėje dailės galerijoje - nauja paroda! Tai nauja proga pamatyti, patirti ir tyrinėti žymiausių Lietuvos ir pasaulio menininkų kūrinius, sužinoti, kodėl jie svarbūs TAU.
Kiekvienai parodai galerijos edukatoriai parengia naujus užsiėmimus, per meno pažinimą ir kūrybines užduotis padedančius augančiai asmenybei pažinti, kas jai svarbu ir įdomu istorijoje, kasdienybėje, ateities vizijose.
Meną kuria labai skirtingi žmonės, todėl jame galima rasti viską - emocijas, jausmus, žaidimus, istoriją, tiksliuosius mokslus, politiką, geografiją, filosofiją, technologijas...... Ateikite pamatyti, kuo jus nustebins šįkart menininkai ir parodų rengėjai.
Kokia paroda šiuo metu vyksta galerijoje pamatykite čia: www.ndg.lt
Užsiėmimo laiką, temą ir užduotis suderinti galite el.p. edukacija@ndg.lt


KAIP ATRODO JAUSMAS? Pagrindinių emocijų pažinimas pasitelkus paveikslus

Edukacijoje KAIP ATRODO JAUSMAS kviečiama išmokti atpažinti ir į(si)vardinti šešias pagrindines emocijas: liūdesį, džiaugsmą, pyktį, pasibjaurėjimą, nuostabą ir baimę, analizuojant vaizduojamojo meno kūrinio veikėjų tiek fizinę, tiek vidinę būsenas, ieškant atitikimų, skirtumų ir gilinantis kaip pats aptariamų emocijų stebėjimas, asociatyvus matymas ir konstruktyvi diskusija plečia ir ugdo emocinį mokinių raštingumą. Skatinama suvokti savo emocijų išraiškas ir palyginti jas su meno kūrinyje kuriama nuotaika. Diskusijos pagalba kviečiama gilintis kaip galima ir kada (ar) reikia valdyti kylančias emocijas. Gebėjimas suprasti ir tinkamai išreikšti savo jausmus yra svarbus ir reikalingas įgūdis sveikai kiekvieno vaiko raidai. Vaikai jaučia tokius pačius jausmus kaip ir suaugusieji, tik dažnai nėra suformavę įgūdžio juos atpažinti ,suprasti ir išreikšti. Per šį užsiėmimą mokiniai kviečiami patyrinėti emocinį paveikslų pasaulį, kuris ugdo tiek estetinę tiek ir emocinę nuovoką bei vienareikšmiškai yra naudingas kiekvienam po nuotolio ir Covid-19 išvarginto jaunuolio sklandesniam integravimuisi į bendradarbiavimo aplinką.


Nors daugumos mūsų šaknys kaime, vis sunkiau pažįstame jo gyvenimą ar juo labiau perprantame dėsnius pagal kuriuos jis surėdytas. Sodyba - mikropasaulis, kuriame susijungia ūkiniai bei dvasiniai gyvenimo aspektai. Ne veltui pagrindas, kuriuo remiasi tradicinė senolių architektūra, yra darnus žmogaus ir gamtos santykis, pagarba esamai aplinkai, tautinės tapatybės išsaugojimas. Edukacinio užsiėmimo metu dalyviai susipažins su senąja dzūkiška architektūra tam pasitelkiant Alytaus kraštotyros muziejuje įrengtą autentišką dzūkišką sodybą su atkurtais senaisiais trobesiais. Dėlios unikalų šiam užsiėmimui sukurtą dzūkiškos sodybos maketą, sudėlioję išsiaiškins pastatų paskirtį, senąją namų sampratą, sužinos, kaip atrodė tradicinė sodyba, kiek ir kokių joje būta trobesių.


“Muzika visiems” – tai muzikinė, edukacinė kelionė, kurios metu per grupinę improvizaciją auditorija susipažįsta su skirtingų pasaulio šalių muzikinėmis kultūromis, instrumentais bei ritmais. Šioje edukacijoje aptariami klausimai: kaip ir kodėl atsirado muzika? Kokie buvo pirmieji muzikos garsai ir instrumentai? Kas yra ritmas? Kodėl muzika kartais gali pasakyti daugiau nei žodžiai? Atsakymus į šiuos klausimus mokiniams padės surasti žinomas muzikantas, džiazo kūrėjas, multiinstrumentalistas bei edukatorius Remis Rančys. Edukacijos tikslas – supažindinti vaikus su skirtingomis pasaulio muzikinėmis kultūromis ir muzikos instrumentais. Per specialiai sukurtus muzikinius žaidimus vaikams suteikiama galimybė patiems savarankiškai muzikuoti bei improvizuoti.

Užsiėmimo metu mokiniai atliks keletą praktinių muzikinių žaidimų, kurie lavina motoriką, koordinaciją, ritmo pojūtį bei kuria geresnį grupės tarpusavio ryšį. Vaikai susipažins su netradiciniais muzikos metrais ir ritmais. Užsiėmimuose atliekami pratimai yra sukurti remiantis Afrikos bei Pietų Amerikos muzikinėmis tradicijomis bei ritualais. Edukacijoje naudojamų instrumentų geografija yra labai plati: pandeiro (Brazilija), lumzdelis (Lietuva), melodionas (Italija), dumbrelis (Norvegija), šamano būgnas (Sibiras), asalato (Senegalas), gitarlelė (Havajai).

Edukacinis užsiėmimas “Muzika visiems” – tai edukacinė muzikos pamoka, kuri pažadina ne tik kūną, bet ir sielą.


Edukacinės filmo kūrimo dirbtuvės pagal animacinį filmą „Margučių rytas“

Edukacinių užsiėmimų metu pristatomos animacinio filmo „Margučių rytas" (7 min., 2007 m. Filmų štrichai, režisierė ir dailininkė Jūratė Leikaitė) kūrybinės dirbtuvės. Renginį sudaro: 1. Filmo peržiūra. 2. Leidinio „Margučių rytas. Animacinio filmo gimimas“ pristatymas.3. Paskaita, kurios metupažintis su kūrybine grupe, skirtingomis profesijomis, sužino, kaip kuriamas judesys, filmo nuotaika, nupiešiamos animacinio judesio fazės. 4. Pateikiamos savarankiško darbo užduotys. 5. Aptariami kūrybiniai eksperimentiniai metodai, šiuolaikiškai interpretuojant nacionalines tradicijas.


Lietuvos teatro, muzikos ir kino muziejus

Užsiėmimas vyksta muziejaus salėje, kur skirtingų klasių moksleiviai supažindinami su kino profesijomis. Vėliau trumpai pristatoma režisieriaus Arūno Žebriūno kūryba bei jo filmas „Gražuolė“, kurio fragmentą moksleiviai mėgina patys suvaidinti. Kiekvienas dalyvis turi pareigas ir užduotis: kas vadovauja visam filmavimui – paskirtas režisieriumi, kas filmuoja, kas vaidina, kas parenka rekvizitą, kas tvarko apšvietimą, kas laiko pliauškę ir t.t. Viskas vyksta kaip tikrame filmavime. Filmavimo procesą galima stebėti dideliame ekrane. Po filmavimo visi pasižiūrime nufilmuotą medžiagą, aptariame, kaip sekėsi dirbti, įvardiname, kas pavyko, o ką buvo galima atlikti kitaip.


Kultūrinė edukacinė programa – ekskursija „Literatūrinis Vilnius“ Literatūrinis Vilnius – nuo legendomis apipintos sostinės iki šių dienų poezijoje gyvybe trykštančio miesto. Kiekvienas Vilniaus namas, kiekviena gatvė pasakoja mums Lietuvos istoriją. Tačiau istorija daug įdomesnė, jei ją pasakoja rašytojai, išdainuoja poetai. Kokią Vilniaus Katedrą matė Justinas Marcinkevičius? Kokius svarbius istorinius įvykius savo poemoje aprašė Adomas Mickevičius? Kaip Vilnių apdainavo M. K. Sarbievijus, J. Vaičiūnaitė T. Venclova? Pasinersite į kelionę po senamiestį į kurį teks pažvelgti kitu kampu. Pamatykite, kur mokėsi iškiliausios Lietuvos asmenybės, kur poetai leisdavo savo popietes. Išgirskite tai, ko apie literatus nesate skaitę ar girdėję. Ekskursijos tikslas – pateikti mokiniams senojo Vilniaus vaizdą, knygų puslapiuose nugulusius istorinius įvykius ir kasdienius nutikimus per įvairių laikotarpių literatų kūrybą, supažindinti mokinius su garsiausiais skirtingų laikmečių Lietuvos rašytojais, jų biografija, kūriniais, indėliu garsinant ir pristatant Lietuvą ir jos literatūrinį paveldą Europos ir pasaulio mastu. Edukacinės programos metu mokiniai skatinami ugdyti gebėjimą interpretuoti literatūros kūrinius, juose aprašytus istorinius faktus, sujungti istorinius įvykius ir kultūros ženklus į vieną visumą, didinti susidomėjimą Lietuvos rašytojų kūryba ir gilinti žinias lietuvių ir pasaulinės literatūros srityje. Pasivaikščiojimo metu mokiniams pristatomi garsūs užsienio šalių rašytojai gyvenę ar neilgam apsilankę Vilniuje (Stendalis, Tarasas Ševčenka, Juzefas Ignacas Kraševskis, Pranciškus Skorina, Josifas Brodskis). Programos metu skaitomos kūrinių ištraukos, autorių citatos, mokiniai įtraukiami į edukacinius, teminius žaidimus, skatinant kritinį mąstymą sprendžiami kryžiažodžiai, dalyvaujama viktorinoje. Edukacinės programos turinys ir forma pritaikoma individualiai pagal amžiaus grupę.


Nepaliaujamas laikrodžių rodyklių tiksėjimas, primenantis mums, koks neįkainojamas yra bėgantis laikas. Mes kviečiame Jus bent trumpam neskaičiuoti brangių savo minučių ir su malonumu pasinerti į laikrodžių gamybą! Užsiėmimo metu pagaminsite originalų, veikiantį laikrodį, kuris bus puiki dovana arba puošmena savuose namuose. Laikrodžio ciferblatas bus paruoštas iš medienos, o išsirinkus norimą formą galėsite pasinerti į kūrybinį laikrodžio dekoravimą. Galėsite dažyti, spalvoti, klijuoti, puošti ir t.t. Prie papuošto laikrodžio ciferblato tvirtinsime mechanizmą, rodykles ir namo jau galėsite neštis nuostabų, rankų darbo ir patį tikriausią veikiantį laikrodį.


"Mano Herojus" - Vitražinių lėlių kūrybinės - edukacinės dirbtuvės

Aktorius/ edukatorius jau nuo pat edukacijos pradžios kuria be tarpišką ryšį su moksleiviais. Edukacinių dirbtuvių metu vaikai, iš mūsų duotų medžiagų, sukuria lėlytes skirtas vaidinti vitražinio teatro spektaklius. Tai išskirtinė edukacija, net retame lėlių teatre galima rasti tokius eksponatus. Užsiėmimą veda profesionalus aktorius/ edukatorius. Užsiėmimo metu aktorius susipažįsta su moksleiviais, ne tik padeda susikurti savo svajonių herojus (vitražines lėles), bet ir papasakoja apie teatrą bei apie aktoriaus profesijai reikalingus įgūdžius, talentus ar ypatumus. Į visus moksleivius kreipiasi kaip į aktorius, teatro kūrėjus. Visos sukurtos lėlytės lieka vaikams. Esant pedagogų pageidavimams - galima iš anksto sutarti, kokioms pasakoms bus kuriami personažai. Edukacinių dirbtuvių užtvirtinimui vėliau galėsite kartu parengti mini spektakliukus - vaidinimus. Vykdomų edukacijų metu moksleiviai, patys kurdami lėles jau nuo pat pirmos minutės, nuo lėlės eskizo sukūrimo, pasineria į kūrybinį procesą ir puikiai priima šios edukacijos žaidimo taisykles. Iš pradžių kiekvienas vaikas kuria individualiai (esant poreikiui - duodami paruošti lekalai), savo vitražinei lėlei suteikdamas ne tik fizinį kūną, bet talentą. Moksleiviai net patys nepastebi, kaip lėlės jų rankose atgimsta - kokiu balsu jos ima kalbėti, kaip jos gali judėti, ir kaip sukūrus tokį dalyką - savo personažą - moksleivius aplanko kūrybos džiaugsmas.


Dirbtuvių metu yra kuriama erdvė, kurioje galima kartu pajausti ir lavinti aktoriaus instrumentus: balsą ir kūną, vaizduotę ir emocijas, intuiciją ir gebėjimą improvizuoti. Užduočių pagalba mokomasi pažinti save, lavinti dėmesį bei kūrybiškumą - dalykus, kurie teikia didelį džiaugsmą teatre ir kartu gali būti naudingi kasdieniniame gyvenime. Vykdydami improvizacines užduotis grupėmis ir individualiai atliekant vaizduotės ir atminties pratimus dalyviai įgis improvizacinius pagrindus ir augins pasitikėjimą savimi.


Programos metu susipažinsite su painia Adomynės dvaro istorija, su senaisiais jo šeimininkais ir jų gyvenimo akimirkomis,
prisiliesite prie medinės architektūros subtilybių. Savo rankų miklumą išbandysite patys išsikepdami skaniąsias Adomynės
apylinkių „Pagrabines“ bandeles. Kol bandelės keps, visi smagiai pavakarosite su Adomynės etnografinio ansamblio „Jara“ nariais, kurie pateiks jums kupiškėniškų dainų, šokių, ratelių, mįslių ir minklių pynę... O galiausiai pamaloninsite savo pilvus šio dvaro ir apylinkių valgiais bei gėrimais: sertifikuotu Lietuvos kulinarinio paveldo produktu – karštosiomis „Pagrabinėmis“ bandelėmis su ypatingu padažu – tokio kulinarinio paveldo patiekalo niekur kitur jums tikrai neteks paragauti, adomynietišku dvariškių viralu ir kvapnia mėtų arbata, nuo stalo akimirksniu dings ir senieji tikrieji lietuvių valgiai – kaimiški lašinukai bei tikras lietuviškas sūris – jie paprasčiausiai sutirps burnoje! Tad Jūsų laukia: pasivaikščiojimas po dvarą su pono tarnaite, Adomynės „Pagrabinių“ bandelių kepimas (grupei pageidaujant), adomynietiškų vaišių degustacija, viešnagė pas poną Adomą su etnografiniu ansambliu „JARA“. Jūsų laukiame ir linkime smagių akimirkų Adomynės dvare!!!


Kūrybinės dirbtuvės mažiesiems „Pažink save per teatro raišką“

Susipažinimas su pagrindiniais teatrinės raiškos elementais - matau, girdžiu, veikiu, siekiu tikslo realiomis aplinkybėmis. Skirtingų nuotaikų raiška judesiu ir intonacija. Veikimas žodžiu. Judesių ir žodinės kalbos santykis. Pasakojimas grupe su judesiais ir interpretacija. Personažo kūrimas. Trumpų scenelių vaidinimas.


Edukacinis užsiėmimas „Senojo Vilniaus mūro istorijos“ vyksta viename iš seniausių, XIV a. Vilniaus mūriniame pastate – Mažojoje gildijoje bei gretimame XVIII a. Masalskio name. Unikali pastato architektūra ir specifinė paskirtis savaime yra puikus architektūros ir miesto istorinės raidos pavyzdys. Per edukaciją supažindinama su miesto kūrimosi istorija ir architektūros raidos etapais, urbanistinės kultūros (pvz., prekybos, apgyvendinimo, maitinimo patalpų) įvairove ir ypatumais. Edukacija skatina domėjimąsi lokaliąja miesto ir viso krašto istorija, ugdo architektūrinio ir kultūrinio paveldo vertės ir apsaugos suvokimą, moko atpažinti, gretinti ir vertinti skirtingus architektūros stilius, suteikia išsamesnių žinių apie socialinius miesto gyventojų etninės sudėties, gyvenimo būdo ir papročių pokyčius nuo XIV a. iki XXI amžiaus. Paslauga atliepia prioritetą "Vilnius 700" - edukacija vyksta viename iš seniausių Vilniaus mūrinių pastatų, jos metu pristatoma Vilniaus istorija ir architektūra.


Vienintelis tarpukario kino teatras Kauno kino centras „Romuva“ po ilgai trukusios renovacijos ketina plačiai atverti duris į „Kino iliuzija“ ir pasinerti į stebuklingą iliuzijų pasaulį. Lankytojai bus supažindinami su kino istorija, optiniais prietaisais – taumatropais, zoetropais, fenakistoskopais ir praksinoskopais. „Kino iliuzija“ – tai vieta skirta atskleisti animacijos paslaptis ir patiems dalyviams sukurti animacijos juosteles optiniams prietaisams, bei išvysti kaip dalyvių kurti veikėjai „atgyja“. Dirbtuvės susideda iš trijų pagrindinių dalių: 1. Pažintis su optinių žaislų ir prietaisų veikimu ir animacijos priešistore. Dalyviai gauna užduotis išspręsti kaip kuriama judėjimo iliuzija. 2. Dalyviai susipažįsta su animacijos istorija stebėdami specialiai sukurtą informacinį mokomąjį filmuką ir instruktuojami edukatoriaus. 3. Dalyviai paskirstomi į grupes ir kuria animacijos juosteles optiniams prietaisams, stebi jų pieštų animacijų judėjimo iliuziją. Edukacijos metu lavinamas kūrybiškumas, kritinis mąstymas ir komunikaciniai gebėjimai.


Plungės rajono savivaldybės kultūros centras

Tradicinės kultūros ir šiuolaikinės kūrybos edukaciniai užsiėmimai - tai galimybė kiekvienam atėjusiam iš arčiau susipažinti su tradiciniais amatais ir praktiškai juos išbandyti. Skatinti juos išsaugoti kultūrinį palikimą ir taikyti praktikoje. Teorinė ir praktinė veikla 3-7 klasių mokiniams, supažindinanti su lietuvių liaudies tradicijomis bei šiuolaikine kūryba. Siūlomos veiklos ir užsiėmimai: audimo edukaciniai užsiėmimai; juostų pynimo edukaciniai užsiėmimai; tekstilės edukaciniai užsiėmimai; verbų gamybos edukaciniai užsiėmimai; margučių marginimo edukaciniai užsiėmimai; karpinių edukaciniai užsiėmimai; Užgavėnių tradicijų pažinimo ir kaukių gamybos edukaciniai užsiėmimai; kalėdinių dekoracijų gamybos edukaciniai užsiėmimai; tapybos edukaciniai užsiėmimai, tradicinių ir netradicinių lėlių gamybos edukaciniai užsiėmimai, 3D atvirukų gamybos edukaciniai užsiėmimai.


Akmenės rajono savivaldybės Akmenės krašto muziejus

Numatyta edukacinė veikla skatina pažinti  gamtos istorijos kaitą per fosilijų ir drugių prizmę,  akcentuoti žmogaus įtaka gamtai ir jos trapumą (drugių populiacijai),  pristatyti drugių įvairovę, juos tyrinėti po didinamuoju stiklu. Susipažinti su didžiausiais ir mažiausiais drugiais, įdomiausius fiksuoti nuotraukose, kurių pagrindu ant  fanerinio paruoštuko su akriliniais dažais parenkant spalvą, raštą ir panaudojant drugio ar fosilijos motyvą bus kuriamas suvenyras  suvenyras. Stebėdami drugius vaikai galės nuspalvinti ant paruoštuko jam patikusį drugį taip skatinant vaikų dėmesingumą ir gamtos saugojimą ir turint puikų atminimą.


Edukacinis užsiėmimas "Kalbantys paveikslai" (Nuotolinė paslauga)

Šiuolaikiniame vaizdų kupiname pasaulyje labai svarbu suvokti, ką kiekvienas vaizdas mums nori pasakyti, kokią istoriją jis slepia, kaip ją perskaityti ir galbūt sukurti savąją pasakojimo versiją. Kiekvienas turime unikalią asmeninę patirtį, todėl ir meno kūrinius galime matyti ir interpretuoti skirtingai. Edukacinio užsiėmimo "Kalbantys paveikslai" metu dalyviai supažindinami su galerijoje eksponuojamais įvairių menininkų, taip pat su modernaus ir šiuolaikinio meno kūrėjų kūriniais, jų raiškos įvairove, mokosi atrasti ir kritiškai vertinti meno kūrinius. Ką gali papasakoti kiekvienas paveikslas? Iš ko jis sudarytas? Kaip jį suvokti? Kokią žinutę jis mums siunčia? Praktinės nuotolinės veiklos metu dalyviai kviečiami įvairiais žaidybiniais metodais ieškoti vaizdo ir pasakojimo jungčių, atrasti svarbiausius paveikslų kodus, atlikti kūrybines tiriamąsias užduotis pagal parengtą vaizdinę medžiagą. Dirbtuvių metu vaikai kviečiami tyrinėti kūrinių raišką atliekant įvairias užduotis, kurios padeda ugdyti pastabumą meninei raiškai, kūrinių temoms, simboliams ir prasmei. Atlikus tokias įsižiūrėjimo bei vaizduotės skatinimo užduotis, vaikai ima drąsiau kabėti apie kūrinius, pamato, kad neverta bijoti šiuolaikinio meno, o tokių kūrinių analizavimas ir dekonstravimas gali būti įdomus žaidimas. Čia svarbus yra ir emocinio intelekto ugdymas, savęs pažinimo per meno kūrinį apsektas. Atradus kelią į meno pasaulį,kiekvien as paveikslas ar meno objektas gali tapti iškalbingu, į kiekvieną vaiką prabilti asmeniškai ir per jo patirtį.


Muilą naudojame kasdien, tačiau nesusimąstome, kaip jis atsirado? Kaip prausėsi karaliai ir jų damos viduramžiais, kada atsirado toks muilas, kokį naudojame dabar? Viską apie muilą, jo istoriją ir gamybos ypatumus sužinosite muilo gamybos užsiėmime ! Užsiėmimo metu dalyviai ne tik kūrybiškai išmoks maišyti ir derinti spalvas, bet ir kaip tikri muilo gamybos ekspertai kurs savo receptą, formas ir muilo ornamentus. Visa kūrybinė erdvė kvepės įvairiais skoniais, kadangi savo muiliuką gardinsime eteriniais kvapniaisiais aliejais. Dalyviai pasigamins švelnius, mėgstamų spalvų, bei įdomios formos muiliukus, kuriuos galės išbandyti namuose ir išmuilinti visą šeimą!


Edukaciniame užsiėmime „Stebuklinga druskos galia“ bus galimybė pasigaminti magiškų - gydomųjų druskos maišelių. Senolių išmintis sako: nepažinsi žmogaus, kol pūdo druskos kartu su juo nesuvalgysi. Kada žmogus pažino druską? Kokia jos istorija? Kas pasikeitė, druskai tapus jo gyvenimo dalimi? Druskos, kaip ir žmonijos, istorijos paslaptis sužinosite edukacijos „Stebuklinga druskos galia“ metu, išgirsite įvairių įdomybių, net stebuklų, pasidarysite gydomųjų galių turinčių maišelių, kurie ne tik pagydys ar apsaugos „nuo blogos akies“ ateityje, bet ir bus puikus prisiminimas apie apsilankymą Druskininkų miesto muziejuje.


Edukacinio užsiėmimo tikslas: moksleivius supažindinti su Advento laikotarpio tradicijomis ir papročiais, išmokyti pasigaminti Advento vainiką bei kalendorių, supažindinti su jų atsiradimo istorija ir reikšme. Uždaviniai: 1. Išmokyti grupės dalyvius iš įvairių gamtinių medžiagų pasigaminti Advento vainiką; 2. Išmokyti pasigaminti Advento kalendorių iš įvairių antrinių žaliavų, su gerų darbų užduotėlėmis, skirtomis visai klasei prasmingiau laukti Kalėdų. Edukacijos metu mokiniai yra supažindinami su Advento laikotarpio tradicijomis ir papročiais, prosenelių gyvensena. Edukacijos metu išbandomos ir klausytojo (klausomasi edukatoriaus pasakojimo), ir kūrėjo, atlikėjo (gaminamas advento vainikas ir kalendorius) vaidmenys, skirtingos dalyvavimo edukacijoje raiškos ir komunikavimo su edukatoriumi formos. Paslaugos įgyvendinimo metu lavinama mokinių vaizduotė ir estetinis suvokimas, įgytos teorinės žinios apie advento vainiko ir kalendoriaus kilmę, iliustruojamos praktiškai – gaminamas klasę papuošiantis advento vainikas ir gerų darbų kalendorius. Visi tame procese gauna individualias užduotis, pavyzdžiui – sukurti ir užrašyti po gerą darbą, kurį turės atlikti klasės draugai, kasdien traukdami iš advento kalendoriaus po užduotį. Mokiniai yra laisvi savarankiškai reikšti savo idėjas, nors edukacijos metu yra pasiūlomi keli variantai, kokį kalendorių gamins mokiniai nusprendžia patys, taip pat ir tai, kokiu būdu bus dekoruojamas advento vainikas. Programos dalyviai gauna visas reikalingas priemones. Užsiėmimo metu iš natūralių gamtinių medžiagų, bei antrą kartą panaudojamų žaliavų gamina Advento vainiką bei kalendorių. Edukatorė demonstruoja, kaip paruošiamas karkasas, tvirtinamos atskiros detalės. Gaminant pasakojama apie Advento laikotarpį, darbus, kurie buvo dirbami, o kurie draudžiami, sekamos sakmės ir pasakojimai. Edukacinio užsiėmimo dalyviai išmoksta pasigaminti Advento vainiką bei kalendorių, sužino jo gaminimo subtilybes, prasmę ir svarbą mūsų kultūroje.


Edukacinė programa skirta supažindinti su nuodingais augalais mūsų aplinkoje, jų keliamu pavojumi bei apsisaugojimo priemonėmis. Mokiniai gaus augalų herbariumus besiklausydami ir lygindama rodomas nuotraukas su turimais herbariumais atrinks nuodingus augalus. Susipažins su plokščiosios floristikos viena iš rūšių- atvirukų kūrimu, kompozicijos taisyklėmis, klijavimo būdu. Iš džiovintų augalų kurs atviruką. Atviruką pasiliks sau. Dirbant menamos mįslės apie augalus. Tikimąsi, kad šių edukacijų metu įgytos žinios padės išvengti apsinuodijmų, skatins mokinių kūrybiškumą, gal net taps laisvalaikio užsiėmimu.


Paslaugos tikslas – supažindinti su Panemunės pilimi kaip kultūros paveldo objektu, stiprinant mokinių kultūrinio akiračio plėtrą bei sąmoningumą, skatinant kūrybinę saviraišką ir saviugdą, aktyvinant kultūros paveldo informacijos sklaidą, patiriant pažinimo, atradimo džiaugsmą.
Paslaugos uždaviniai:
1. Supažindinti mokinius su Panemunės pilies istorija ir šiandiena. 2. Supažindinti su pilies, kaip pastato, statymo ypatumais.  3.  Skatinti įgytos informacijos pritaikymą praktinėje veikloje. 4. Ugdyti komandinio darbo patirtį.

Panemunės pilis atskleidžia turtingus Lietuvos Didžiosios Kunigaikštystės istorijos ir kultūros sluoksnius. Edukacinio užsiėmimo metu mokiniai praskleis to laikotarpio skraistę: sužinos apie Lietuvos didįjį kunigaikštį Vytenį, jo pilį ir legendą, siejančią su Panemunės pilies vieta. Išsiaiškins, kas buvo Panemunės pilies šeimininkai, kaip jie gyveno. Apžiūrės senovinės virtuvės ekspoziciją, kuri pasakoja apie tai, ką valgė pilies šeimininkai, kas ir kur jiems gamino maistą. Restauruotose rezidencijos erdvėse pamatys, kaip atrodė didikų svečiams ir gyvenimui skirtos patalpos, salonai ir kambariai. Vaikščiodami po ekspozicijos erdves, susipažins su archeologiniais radiniais, išgirs, ką gali papasakoti keramikos šukės, stiklo kamščiai, senovinė šakutė ar sidabriniai papuošalai. Žinias įtvirtins atlikdami praktinę-kūrybinę užduotį – taps savo statomos pilies architektais. Kultūrinės edukacijos metu mokiniai ne tik susipažins su Panemunės pilimi, „prisilies“ prie architekto profesijos, bet ir mokysis bendros, draugiškos veiklos komandoje be smurto ir patyčių, turės galimybę saviraiškai ir patirs atradimo, kūrybos ir pažinimo džiaugsmą.

Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


„Garso fizikos atradimai” – tai vienos akademinės valandos apimties vienkartinis užsiėmimas, skirtas integruotai, sistemingai, kryptingai ugdyti ir suteikti moksleiviams reikiamų žinių, praktinių gebėjimų ir kultūrinio konteksto žinių garso fizikos, muzikos meno srityse, kartu nubrėžiant paraleles su kitais mokslo dalykais (matematika, fizika, astronomija, chemija, biologija, istorija, filosofija). Edukacijos tikslas praturtinti mokinių bendrąsias žinias, paskatinti holistinį mokslo dalykų sąryšio suvokimą. Užsiėmimo metu mokiniams bus suteikta aktualių ir įdomių žinių, kas paskatins mokinių susidomėjimą akustikos, muzikos ir fizikos mokslais, praturtins jų akiratį ir kultūrinį sąmoningumą.


Edukacijos metu vaikus supažindiname su sapnų gaudyklių kilmės legenda, istorija, taip pat kokiu tikslu jos buvo gaminamos, kodėl pagrindas turi būti iš gluosnio šakelių. Vaikams pristatoma sapnų gaudyklių gaminimo technika, tinklo pynimo būdai bei dekoravimo galimybės. Per praktinę dalį vaikai pasigamina sau sapnų gaudyklę naudojant gluosnio šakelių pagrindą. Išmoksta pinti dailų tinklą, derinti spalvas, dekoruoti plunksnomis bei įvairiais karoliukais. Šios edukacijos metu yra lavinamas vaikų kūrybiškumas bei saviraiška.


Edukacinis užsiėmimas apie Lietuvoje vykdytus nacių okupacinio režimo nusikaltimus, iš kurių ypatingas dėmesys skiriamas žydų geto reiškiniui Antrojo pasaulinio karo laikotarpiu. Dalyviai supažindinami su gete atsidūrusių vaikų gyvenimu: atliekant užduotis, išsiaiškinama, kaip konkrečiai atrodė geto buitis, kokie anuomet galiojo draudimai, kokių įtampų kupina buvo socialinė aplinka, koks buvo nuolatinės stokos paženklintas maistas, koks skurdus, bet šviesus buvo laisvalaikis... Remdamiesi autentiškomis dienoraščių ištraukomis, dalyviai taip pat analizuoja įvairius gete gyvenusių jaunuolių psichologinius patyrimus – jausenas ir emocijas, kurias vienaip ar kitaip nulemdavo išoriniai gyvenimo gete elementai. Užsiėmimas skatina pažinti skausmingąsias Lietuvos ir pasaulio istorijos patirtis, kviečia intensyviems empatijos momentams, ugdo loginį ir analitinį mąstymą, gebėjimus kūrybiškai generuoti idėjas, aiškiai dėstyti mintis ir bendradarbiauti grupėse.


Edukacijos forma: teorinės medžiagos pristatymas eduaktoriaus pasakojimu, teariniai pratimai , kūrybinė užduotis komandose.

Ar norėtum pasinerti į kūrybinį spektaklio procesą? Ar žinai, kokie esminiai elementai būtini spektaklio gimimui? Kokia yra Teatro meno prigimtis? Edukacinis užsiėmimas „Šeši elementai“  supažindins su pagrindinėmis, teatre bendradarbiaujančiomis meno sritimis, suteiks galimybę patiems sukurti ir atlikti trumpas scenas. Sužinosi, kad režisierius ne tik vadovauja kūrybiniam procesui, bet atlieka ir daugybę kitų svarbių veiksmų, susipažinsi su specifiniais, aktorių naudojamais apšilimo žaidimais, kursi muzikinį takelį ir kostiumus aktoriams! Tapk režisieriumi, scenografu ar kompozitoriumi ir kartu su komanda sukurk originalią istoriją. Patirk, kaip kuriamas teatrinis pasakojimas, bei kokią kultūrinę reikšmę mums teikia  ši meno rūšis.


Spektaklyje pagal P. Travers apysakas „Merė Popins“ kūrybinė komanda kalba apie tarpusavio ryšio svarbą, pasitikėjimą, gebėjimą sustoti ir įsiklausyti, kai visas pasaulis aplink tave sukasi beprotišku ritmu. 5-9 metų vaikams IR jų tėvams
skirtas spektaklis prabils apie vaikų, kaip ypatingai socialiai pažeidžiamos grupės, augimo, brendimo, pasaulėjautos, kūrybiškumo formavimo galimybes šiuolaikiniame pasaulyje. Pasaulyje, kuris kartais ir suaugusius, ir vaikus įkalina
virtualioj erdvėj, socialiniuose tinkluose.


Drakonai, sakuros ir Mažasis Princas. Kokias kultūros paslaptis slepia pasaulio valiutos?
Ar kada pagalvojote, kad monetos ir banknotai gali papasakoti ištisą šalies kultūros ir meno istoriją, supažindinti su šalies tradicijomis ir kultūros paveldu? Kviečiu atrasti pasaulį per valiutų dizainą ir simbolius. Edukacijos metu tyrinėsime pasaulio istoriją, kultūras, tradicias tiesiai iš banknotų ir monetų. Ant kokios valiutos ir kodėl puikuojasi sakuros, drakonas, kengūra? Kodėl erelis - dažniausiai vaizduojamas paukštis? Ką simbolizuoja žvaigždės ir karūnos? Kokia pirmoji moteris buvo pavaizduota ant monetų ir kodėl? Kokiose valiutose sutinkame Pepę Ilgakojinę ir Mažąjį Princą? Pažinsime ne tik simbolių ir vaizdų reikšmes, bet kartu su jomis prisiliesime prie tų šalių kultūros. Edukacijos tikslas: supažindinti moksleivius su pasaulio valiutų simbolika per įvairių pasaulio kultūrų tradicijų, meno ir istorijos prizmę. Edukaciją veda finansinio raštingumo lektorė ir kultūros edukatorė Natalija Vėževičienė.


Edukacinis užsiemimas “Įvairių spalvų harmonija”

VšĮ "Mstislavo Dobužinskio daugiakultūrinis centras"

Vaikams bus suteiktos įvairios situacijos. Pvz: Stambaus sudėjimo berniukas lipa laiptais , jam labai sunku lipti laiptais visi vaikai iš jo juokiasi, kaip išspręsti šią situaciją? Vaikai scenarijaus rašymo pagalba turi rasti išeiti, nupiešti mini komiksą veiksmu planą, kadruotę. Po to kiekvieno mokinio mini komiksas – kadruotė yra nufotografuojamas atskirais kadrais ir sumontuojama kompiuterinei programoje. Po to vyksta darbu peržiūra, aptarimai ar pavyko dabar žiaurėti į tam tikras problemas pozityviau. Ar tolerancijos sąvoką tapo aiškesne.


Teatralizuota ekskursija: teatro profesijos

Teatras daugeliui iš mūsų pirmiausia asocijuojasi su aktoriais, režisierium, žinome, kad kompozitoriai kuria spektakliams muziką, kostiumų ir grimo dailininkai rūpinasi personažų įvaizdžiu, o tai, ką matome scenoje, kuria scenografas. Bet kiek apskritai skirtingų profesijų žmonių dirba teatre? Kas slypi už scenos uždangos – ko nemato žiūrovai? Visa tai ir žymiai daugiau sužinosite teatralizuotoje ekskursijoje po Vilniaus mažąjį teatrą, kurią veda dvi žavios teatro trupės aktorės – „Auksinio scenos kryžiaus“ laureatė Ilona Kvietkutė ir nepamirštamoji Neringa Būtytė.
Aktorės sukūrė unikalią teatralizuotos ekskursijos programą, skirtą 12–18 metų moksleiviams, leisiančią praskleisti magišką teatro uždangą. Pirmiausia – išgirsti šimtmetį menančią pastato Gedimino prospekte 22, kuriame įsikūręs Vilniaus mažasis teatras, istoriją.
Vėliau būsite pakviesti ten, kur paprastai žiūrovams pakliūti netenka, – į užkulisius, repeticijų salę, grimo kambarį, kostiumų sandėlį, meno technikų cechą. Jums bus suteikta išskirtinė galimybė dirstelėti į šiuo metu repetuojamo spektaklio „virtuvę“, pasimatuoti vieną kitą sceninį kostiumą ir išbandyti rekvizitą.
Moksleiviai taip pat turės galimybę susipažinti su teatre dirbančių žmonių profesijomis: sužinos, kaip gimsta spektaklio scenografija, pamatys dailininkų paruoštus jos maketus, taip pat išgirs, kaip kuriami kostiumai, galiausiai – sužinos ne tik, kas juos kuria, bet ir kas padeda aktoriams šiuos kostiumus apsivilkti. Bus atskleista, už ką atsakingas garso režisierius, šviesų dailininkas ir kt.
Pagrindinė ekskursijos dalis vyksta Vilniaus mažojo teatro scenoje – jus pakerės aktorių Ilonos Kvietkutės ir Neringos Būtytės gebėjimas čia pat sukurti eskizą, kurio bendrakūrėjai būsite ir jūs. Išvysite, kaip pasitelkus šviesą ir garso efektus sukuriamos įvairios nuotaikos, kaip gimsta scenoje siaučiančios stichijos – audra, rūkas, žaibas, galiausiai – kaip skirtingomis aplinkybėmis tie patys aktorių ištarti žodžiai įgyja naują prasmę.


Ką pasiimtum į lagaminą, jei žinotum, kad tuoj sėsi į transatlantinį garlaivį, kuris tave nuplukdys į šalį, iš kurios galbūt niekada negrįši? Atverdami pirmųjų lietuvių emigrantų Amerikoje lagaminus – tarsi žvelgdami į svetimus gyvenimus pro rakto skylutę - bandysime atrasti jų gyvenimo istorijas šalyje, kuri nebuvo tokia svetinga, kaip rodėsi iš pasakojimų, sklandžiusių Lietuvos kaime. Kur kūrėsi Amerikos lietuvos, kieno sostinė buvo Šenandorius, kas nenuoramą Joną Šliūpą siejo su Teodoru Ruzveltu, kodėl jis save vadino lietuvybės apaštalu ir kodėl dažnai buvo sutinkamas „saliūnuose“? Tačiau visos naujo gyvenimo istorijos prasidėdavo Eliso saloje – vartuose į didžiųjų lūkesčių šalį. Tad sveiki atvykę!

Edukacijos dalyviams parengti trys lagaminai su skirtingo išsilavinimo, socialinės bei šeiminės padėties emingrantų daiktų komplektais, kuriuos analizuodami jie turės savarankiškai kelti idėjas ir jas tyrinėti, stengdamiesi interpretuoti daiktais perduodamą informaciją apie menamus personažus ir juos identifikuoti. Ne tiesiogiai, tačiau per asociatyviai vertinamus artefaktus pateikiama informacija galės būti iššifruojama tik keliant teorijas ir bendrai aptariant idėjas, toleruojant skirtingą požiūrį ir taikant duomenų apibendrinimą. Be to, kiekvienu lagamine esančiu daiktu koduojama atitinkama aptariamo personažo vertybinės sistemos dedamoji, todėl edukacijos dalyviams teks pateikti jų vertinimą per asmeninės vertybių skalės prizmę. Ketvirtasis - tuščias - lagaminas bus skirtas menamam emigrantui. Šį iššūkį priėmę edukacijos dalyviai rinkdami asociatyvių daiktų komplektą apmąstys savo emocinę (ne)išvykimo kainą, priežastis, moralinius barjerus, pilietinį tapatumą.


Edukacija skirta 2 skirtingoms amžiaus grupėms: 1-4 ir 5-8 klasių mokiniams. Užsiėmimas organizuojamas apjungiant teorinę ir praktinę dalis: pristatomas vaikų ir jaunuolių gyvenimas prieš kelis šimtus metų, jų darbai ir atsakomybės, supažindinama su tradiciniuose žaidimuose ir kitose pramogose atsispindinčiu tradicinio žmogaus pasaulėvaizdžiu, kalbama apie jų siužetus ir metaforas. Šios teorinės žinios vėliau pristatomos mokantis lietuvių liaudies žaidimų, ratelių, fizinių užduočių. Ir teorinė, ir praktinė dalys pritaikomos pagal grupės amžių: atsižvelgiant į tai parenkama, kokios sudėtingumo bus žaidimai ir kitos pramogos, kokios temos apie senovės vaikų gyvenimą aptariamos. Temos taip pat pritaikomos pagal metų laikus ir šventes: advento-Kalėdų, pavasario švenčių, Sekminių-Joninių ir pan. laikotarpius. Lietuvių liaudies žaidimai, rateliai, fizinės užduotys - tai daug improvizacinės laisvės turintis folkloro žanras, skatinantis vaikus ieškoti kūrybinių išeičių, inicijuojantis problemų sprendimo paieškas, žaidybine forma kalbantis apie žmonių tarpusavio santykius, taip pat - plečiantis suvokimą apie tradicinę kultūrą. Žaidimo forma priartina etninę kultūrą prie jaunuolių kasdienybės, skatina pritaikyti ją ir šiandien. Šie žaidimai - tai ne tik visapusiškai lavinanti fizinė veikla, bet ir bendravimo įgūdžius ugdanti meno forma.


Edukacijos dalyviai susipažins su tradiciniais pintinių juostų pynimo būdais, raštais ir spalvomis, apžvelgs tautinio paveldo palikimą, jo reikšmę bei svarbą kultūrinėje aplinkoje ir taip ugdys savo kultūrinį sąmoningumą. Nusipins pintinę juostelę, pasitelkiant seniausią pynimo techniką – eglinį pynimą. Užsiėmimus ves sertifikuotų tautinio paveldo tradicinių amatų meistrė Loreta Steponavičienė.


Edukacinė programa pagilins moksleivių žinias apie XVII savo galybės viršūnę pasiekusią Abiejų Tautų Respubliką, papasakos apie to meto karybos ypatumus, leis gyvai pažvelgti į jos karių kasdienybę ir jų karo meną. Programoje dalyvaus du XVII a. Abiejų Tautų Respublikos kariai – husaras ir muškietininkas. Su savimi jie atsiveš ne tik pasakojimus apie didingą mūsų istorijos laikotarpį, bet ir gyvosios istorijos atributų ekspoziciją - šarvus ir šalmus, kardus ir muškietas, ietis ir alebardas. Visi ekspozicijoje demonstruojami ir edukacinės programos metu naudojami ginklai ir šarvai yra aplinkiniams saugios XVII amžiuje Abiejų Tautų Respublikoje naudotų ginklų ir šarvų autentiškos rekonstrukcijos, tiksliai atkuriančios vaizduojamojo laikotarpio originalus. Teatralizuotos edukacinės programos metu husaras ir muškietininkas papasakos apie šlovingiausius Abiejų Tautų Respublikos istorijos puslapius, to meto karių kasdienybę, išsamiai papasakos apie kiekvieną atsivežtą ginklą ir pademonstruos kovimosi juo ypatumus. Programos metu moksleiviai ne tik klausysis karių pasakojimo, tačiau ir patys bus įtraukti į XVII amžiaus karių kasdienybę atspindinčius žaidimus, matuosis šalmus ir šarvuotę, ims į rankas įvairius ginklus ir galės gyvai su jais susipažinti. Siekiant dar labiau įtraukti moksleivius į to meto karių kasdienybę, muškietininkas surengs tikrus rikiuotės mokymus, atspindinčius XVII amžiuje glaustose rikiuotėse kariavusios pėstininkijos kasdienybę. Edukacinė programa sudaryta taip, kad moksleiviai įdomiai ir gyvai būtų supažindinti su Abiejų Tautų Respublikos istorija, jų karių kasdienybe, karo menu ir galėtų prisiliesti prie gyvosios istorijos, atspindinčios įdomų ir sudėtingą mūsų istorijos laikotarpį. Edukacinės programos turinys ir metodai, remiantis Bendrosiomis programomis yra pritaikyti 1 – 4 kl. , 5 – 8 kl. ir 9 – 12 kl. mokiniams. Paslauga atliepia 2023 m. valstybės minimą sukaktį „Vilnius 700“.


Šiaulių rajono savivaldybės kultūros centras

Kviečiame į tautiškumo ugdymą pažvelgti kūrybiniu žvilgsniu!

Kūrybinių dirbtuvių metu mokiniai kurs asmeninį ženkliuką, identifikuojantį jį kaip Dainų šventės simbolį, keliantį pasitikėjimą savo jėgomis ir skatinantį patriotinius jausmus.
Moksleiviai išbandys įvairias piešimo technikas, susipažins su presais, kurie sutvirtins gaminį. Dalyviai ne tik kūrybiškai įgyvendins savo idėjas, gaminant asmeninį ženkliuką, bet ir bus motyvuojami prisidėti prie Jubiliejinės Dainų šventės.
Edukacijos poveikis pagerins gebėjimus mokomąją medžiagą labiau sieti su tikru gyvenimu, paskatins daugiau mąstyti ir domėtis, pergalvoti ką tik įgytas žinias, sustiprins
mokinių atkaklumą, smalsumą, kritinį mąstymą, paskatins domėjimąsi etnine kultūra.
Kūrybinės dirbtuvės mokiniams padės suprasti, kad istorinė praeitis graži, turtinga ir neužmiršta.


Drugio sparno prisilietimas (Nuotolinė paslauga)

Nuo pat ankstyvosios Majų civilizacijos drugelis žmonijos kultūroje atliko didelį vaidmenį tiek literatūroje tiek mitologijoje. Per šią trapios būtybės prizmę vaikai bus supažindinti ne tik su drugelio gyvenimo ciklu, tačiau ir su įvairiausiomis kultūromis ir jų tikėjimais pradedant Senovės Graikais ir baigiant šiuolaikinėmis Korėjiečių kultūromis. Susitikimo su drugeliais metu mokiniai bus supažindinami su mikroskopiniu drugelio pasauliu - įvairiausiomis spalvomis ir raštais, kurie primena ir žuvies žvynus ir gėlės žiedadulkes ir daugybę kitų dalykų. Pamokos metu mokiniai sužinos kokie įvairūs ir nepakartojami būna drugelių raštai, kodėl jie tokie; kuo skiriasi drugelių raštai Europoje ir Afrikoje; Tropikuose ir Šaltuose kraštuose. Mokiniai bus raginami spėlioti kaip galima iš drugelio rašto ar spalvos atpažinti drugelio namus, mėgstamiausius augalus ir geriausias slėptuves. Mokiniai susipažins drugio transformacija nuo kiaušinėlio iki imago ir šio reiškinio panaudojimu įvairiausių šalių teatre, kine ir tapyboje.


Šilutės rajono savivaldybės Fridricho Bajoraičio viešoji biblioteka

Edukacinių užsiėmimų metu bitučių 'Blue-Bot" pagalba vyks interaktyvi kelionė po Šilutės kraštą, aplankant architektūros ir kultūros objektus, dalyvaus viktorinoje, gilins žinias Tokiu būdu bus mokomasi programavimo ir iššifravimo principų ir pradmenų, plečiamos matematinės žinios, ugdomi skaičiavimo įgūdžiai, vystomas loginis bei erdvinis mąstymas, kūrybingumas. Programuodami vaikai bendraus, tarsis, diskutuos, bendradarbiaus tarpusavyje, dirbs grupėse, tyrinės, skaičiuos, mokysis susikaupti, atlikti veiksmus pagal tam tikras sekas, spręs problemas, analizuos, planuos veiksmus į priekį. Šios naujovės dėka užsiėmimas tampa įdomus, įvairesnis, kūrybiškas, nenuobodus, jame gali dalyvauti įvairių gebėjimų ir sunkumų turintys vaikai.


,,Linksmieji ritmai" ir linksmiems ir liūdnesniems. Net jei diena praėjo nekaip ateiki ir sužinosiu kokių ritmų pasaulyje yra! Ritmuoti padės aktorė Rugilė Latvėnaitė, kuri atskleis kiek daug įvairių ritmo galimybių yra aplink mus.


Pažintinė - kūrybinė 45 min. trukmės programa žaismingai mokys moksleivius klausytis, piešti, vertinti ir mėgautis muzika. Programą ves aukštos kvalifikacijos lektoriai-pedagogai, kurie moksleivius susipažins su tikruoju spektaklio personažu, jo charakteriu, vaizdo/garso medžiaga. Parengti sezonui aktualūs teatro personažai ir charakteringiausi jų garso įrašai nepaliks nei vieno abejingo.


Šatrijos Raganos gyvenimas ir kūryba. Spektaklis „Neparašytas laiškas“

Savita literatūros-teatro pamoka, skirta rašytojai M. Pečkauskaitei-Šatrijos Raganai (atliepianti tematinį 2023 m. prioritetą: Š. Ragana - viena žinomiausių XX a. pradžios Klaipėdos krašto asmenybių, Žemaitijos visuomenininkė, rašytoja, pedagogė). I-oje dalyje - spektaklio „Neparašytas laiškas“ pagal Šatrijos Raganos biografiją ir kūrybą peržiūra. Paveikiu nūdienai „dok. teatro“ principu sukurtas spektaklis remiasi rašytojos gyvenimo faktais, išlikusiais laiškais, intriguojančia gyvenimo istorija: nors išlikę daug jos laiškų, bet nėra skirtų artimiausiam žmogui, kunigui K. Bukantui, kurio kaimynystėje Židikuose ji nugyveno nemažą amžiaus tarpsnį. Sako, prieš mirtį ji seseriai liepusi sudeginti savo dienoraščius... Sp. sumanymas – tarsi herojės išpažintis po daugelio metų, jos „neparašytas laiškas“. Spektaklis aktualizuoja rašytojos kūrybos vertybes, ypač svarbias nūdienai: tarnystė Lietuvai, kuriančiojo dvasios stiprybė. Meninės vertės garantas – profesionali kūrėjų komanda: rež. Birutės Mar darbai pelnę eilę tarpt. apdovanojimų, 2020 m. įvertinti LR Vyriausybės premija; komp. Ž. Martinaitytė – taip pat LR vyriausybės premijos laureatė; sp. dalyvauja smuikininkas A.Šilalė. II-joje renginio dalyje – aktorės susitikimas su moksleiviais, skatinantis neformaliai pažvelgti į Šatrijos Raganą, giliau pažinti XX a. pradžios šalies kultūros istoriją. Moksleiviams suteikiama galimybė: parašyti „laišką“ Šatrijos Raganai – atliepiant jos kūrinių temoms, pasitelkiant jos kūrybos stilistiką. Birutės Mar talentas komunikuoti su jaunąja auditorija pasižymi nuoširdumu, inspiruoja mokinių kūrybiškumą (moksleivių pamėgtos jos edukacijos pagal J. Biliūno, S. Nėries kūrybą „Kultūros paso“ programoje). Renginys gali būti rodomas Vilniuje ir kitose Lietuvos vietovėse, iš anksto suderinus su mūsų komanda.


Užsiėmimas susideda iš dviejų dalių - teorinės ir praktinės. Užsiėmimo metu lektorius pasakoja ir dalyviai supažindinami su žvakių gamybos amatu, su papročiais bei tradicijomis, susijusiais su žvakėmis. Praktinėje dalyje kiekvienas dalyvis pasigamina po dvi kvapnias, natūralaus bičių vaško žvakes. Vieną senoviniu būdu - mirkant dagtį į karštą vašką ir lėtai „auginant“ žvakę. Kita žvakė susukama iš jau pagamintų vaškuolių. Naudojant šias dvi technikas vaikams parodoma, kaip skiriasi senasis ir naujasis būdai.


Tikslai – suteikti pagrindines kaligrafijos žinias, sudaryti galimybę dalyviams išbandyti praktinius rašymo įgūdžius, ugdyti atvirumą naujai patirčiai.
Uždaviniai:
1.     Išbandyti įprastas rašymo priemonės (žąsies plunksnas, smailios metalinės plunksnos, pagaliukus) ir naujas, neįprastas (įvairus pagaliukai, kartono gabaliukai, kamščiai ir kt.) bei bandyti kurti naujas informacijos perdavimo ant popieriaus ar rašymo budus.
2.     Skatinti edukacijos dalyvius dažniau rašyti ranka, bei mokytis kaligrafijos.

Edukacinio užsiėmimo metu metodininkas trumpai išdėsto dalyviams rašto atsiradimo istoriją ir kaligrafijos pagrindus. Dalyviai susipažįsta su kaligrafijos rašymo  įrankiais: rašaline, žąsies plunksna, plunksnakočiu, mediniu pagaliuku, popieriumi, servetėlėmis. Dalyviai išbando visas paruoštas rašymo priemonės. Kaligrafinis raštas puošiamas ornamentais, inicialais, spalvinamas. Užduotis dalyviams yra pritaikyta pagal amžių, pvz.: sukurti ir užrašyti tekstą ant vizitinės kortelės, perrašyti eilėraštį, perrašyti poeto Vladislavo Sirokomlės citatą ir pan.


Holokausto istoriją aprėpiantis edukacinis užsiėmimas, kurio dalyviai susipažįsta su Kauno IX forte vykdytais masinių žudynių veiksmais nacių okupacijos laikotarpiu. Atskleidžiama, ką reiškė anuomet slapta Operacija 1005 ir jos pagrindu forte veikusi Įmonė 1005B. Pristatomos kalinių - lavonų degintojų asmenybės, jų darbas, patirtys ir įvykdytas pabėgimo planas, kurį savitai atkartoti turės galimybę kiekvienas užsiėmimo dalyvis.


Viešoji įstaiga Vilniaus keistuolių teatras

Daugeliui skirtingų kartų vis kitaip pažįstama, mokyklos suole nučiupinėta, į Lietuvos kino ir teatro klasikos fondus nugulusi „Riešutų duona“ Keistuolių teatre įkvepia šviežio oro gurkšnį, skambantį „The Beatles“ muzika ir išeinančios vaikystės žingsniais. Režisieriaus Aido Giniočio ir skirtingų kartų Keistuolių teatro aktorių bendras darbas – itin atviras, truputį skaudus, baisiai linksmas ir labai liūdnas spektaklis vyresniųjų klasių moksleiviams, jaunimui bei visiems suaugusiesiems, tebeprisimenantiems paskutinių nerūpestingų gyvenimo dienų skonį. Sauliaus Šaltenio apysaka besiremiantis spektaklis pasakoja apie Andrių Šatą, jauną nedideliame praeito amžiaus vidurio Lietuvos miestelyje gyvenantį vaikiną, ir jo mylimąją Liuką, kurių šviesią meilės istoriją užtemdo Šatų ir Kaminskų šeimų nesutarimai. Riešutų duona iš Andriaus dėdės Boleslovo rankų – laimingos vaikystės gražiausių dienų simbolis, pakrikštijęs kūrinį ir pagrindiniam jo veikėjui virtęs naujo, sąmoningo, nerūpestingas iliuzijas praradusio gyvenimo riboženkliu. Keistuolių teatro „Riešutų duona“ išsivaduoja iš nostalgiškos romantizuoto kaimo estetikos ir atsigręžia į rafinuotesnį miestietišką septintojo dešimtmečio Lietuvos vaizdą, kurio jaunoji karta, nors ir apribota sovietmečio rėmų, jau alsuoja europietiškos kultūros ir muzikos ritmu. Neatsitiktinai spektaklio garso takeliui pasirinkti šį ritmą bene labiausiai diktavę „The Beatles“, kurių muzika įprasmina Andriaus Šato paauglystės laiko dvasią. Kiekvieno bręstančio žmogaus išgyvenama vidinė drama “Riešutų duonoje” nuspalvinta šviesaus liūdesio ir subtilios ironijos potėpiais. Tai – spektaklis jauniems žmonėms, gyvenantiems nuolat besimainančioje, mažumėlę ciniškoje ir tyrą meilę neigiančioje aplinkoje, kurioje kartais taip ilgu akimirkos, leidžiančios sau ištarti: „Esu ne vienas!“


Edukacija vyks šskirtinėje edukacinėje aplinkoje, kur visi kūriniai sukurti pačių rankomis įkvėps kūrybai. Programa skirta mokyklinio amžiaus mokiniams , norintiems ugdyti kūrybiškumą, saviraišką, bendradarbiavimo įgūdžius, atsakingumą per menines veiklas. Vaikai susipažins su gamtos ištekliais, antrinėmis žaliavomis ir jų antrinio panaudojimo mene, savo aplinkoje galimybėmis, lavins sampratą apie įvairių gamtinių ir dirbtinių medžiagų panaudojimą bei komponavimą. Sąmoningą vartojimą. Programą sudaro įvairaus pobūdžio kūrybinės užduotys .


Kviečiame į nuotaikingą ir įspūdžių kupiną edukacinį užsiėmimą, kuriame įsisuksite į siautulingą šokio sūkurį! Užsiėmimo metu sužinosite, kuo šokių tradicija Lietuvoje buvo tokia svarbi kultūros raidai, išmoksite tradicinių šokių bei ratelių pagrindus, sužinosite, kuo skiriasi tautiniai ir stilizuoti šokiai. Taip pat, užsiėmimo dalyviai išmėgins tradicinius muzikos instrumentus ir sukurs nenustygstančią kapelą, o visas žinias užtvirtinsime interaktyvioje viktorinoje.
Edukatorius turi patirties vedant užsiėmimus asmenims su regos, proto negalia. Užsakant užsiėmimą grupei su specialiaisiais poreikiais, prašome apie tai informuoti rezervacijos formoje.


Dramos laboratorija „Jei būčiau personažas arba autorius“

Dramos laboratorijos “Jei būčiau personažas arba autorius” metu bus skaitomi 5-9 klasių moksleivių amžiaus grupei skirti lietuvių ir užsienio autorių trumpieji dramos kūriniai, kartu su moksleiviais analizuojami jų personažai, o galiausiai – aptariami pjesės autoriaus, kaip menininko pasirinkimai.